Thuthianghlim Kenkawh dan le Finkhawm dan - Hre Mang\nThuthianghlim Kenkawh dan le Finkhawm dan\nTHUTHIANGHLIM KENKAWH DAN LE FINKHAWM DAN (Canonicity and transmission of scripture)\nThuthianghlim finkhawm dan (Canonovity) timi cu Bibalhi ziangtin Pathian thawkkhummi asi ti an thei thei ih an finkhawm, cuitlunah tui kan hmanmi Baibalbu 66 hiziangtin a raksuak timiasi ih thildang sakhua nak thu hlaan nganmi pawl hmuah ziangruangah an hnawng ih Tui kan hmanmni klawnghi Pathian thutakvekin ziangtin an rakpom timi thu asi. Curuangah, tu ah ziangtin pathian thu tui kan hmanmi bu 66 pawlcu thutak vekin an pomih an finlkhawmtimikan zoh tlunah ziangfruangah buiaknak thu an nganm,i thu thenkhat pawlcu an hnawng timithu khalkan zoh ding.\nCanon timicu "tehfung" tinak a si ih Greek tong ihsin a rak mi a si. Nunnak tehfung ti simnakkhalah h man theih a si ihb leitlun fimthiamnakthu tehfung khalah hman thothomitongkam a si. Kal.6:16 ah Paul in nun kawsak dan tehfung thu simnakah a hmang. Kawhhran pupa pawlin Thuthianghi nun kawhsak dan tehfung ah an rakhmang. Ziangruangah tile Thuthiang cu an zumih an zumnak le an tuahnak ziangkim thutak tehfungah an rakhman ruangah a si.\nCuitlunah 'tehfung(canomn)' timi cu a umzat(list) tehnak khalah hman a si. Curuangah tui kan hmanmi 'tehfung' timi tongkam hi Thuthiang pawlkha tehnak fung khalah hman a si. Alexendria ih Bishop Athanasius (AD>350) kha himi tongksam hmang hmaisa bik tu in a lang.\nCuruangah tui kan hmanmi Baibal bu 66 hi ziangtin pathian thutak, pathian thawkkhummi asi ti an thei ih thutak vekin an rakkenkawh timi thu ka run tarlang tum ding.\nI. Thuthianghlim kenkawh dan le finkhawm dan a dawtdawt\nA. Pathian thawkkhum nak\nThuthiang hmuahhmuah cu pathian thawkkhum in tuah mi a si ih Thlrarau Thianghkim kaihhruainakin milaihnenah pekmi asi (II Tim.3:16).\nKamsang pawlih rawngbawldan tlangpicu pathian in an mah hmangin milai hnenah thu a sim ding ti asi Exo.7:1 nak hi thuthimnaktha zet a si. Moses khan tongkam thiam loka si ati, asinan Aaron khan Moses bawm tu dingah Pathian in a pek. Cu tikah Moses ih rawngbawlnak kha hmun tampiahcun Aaron in a bawmin thu a sim sak ko ding. Sihmansehla, Pathian in Moses hnenah mawhphurhnaka pek ih ziangkim cu Moses hmin in tuahsuak a si ringring vekin, Pathian in milai hmangin milai pawlhnenah thu asimtiakah milai tongkam in a suaknan pathian in milai pawl cu Pathian in hmanrua ah a hman ruangah an thu simmi pawlcu pathian tiah zum a si.\nPathian thu cu milaiin cabu sungah ngan le milaihnenah theihter a si tikah a thei tu pawlin pathian Thuthianghlim a sizia an thei. Thuthimnakah, Moses kha tlangpar ihsin a rung tum tikah, Pathian thu kha isreal mi pawlhnenah a theihter haiih Isreal mipi pawlin "Lalpa in a sim zo mi pawl hmuahhmuah kan thlun dingih kan tuah ding" tiah an ti (Exo.24:3,4,7). Hmundang khalah pathian in Moses hnenah a theihter mithu pawlkha Moses in ca sungah a ngan ih mipi a theihter tikah mipi pawlin Pathian thu a sizia an theithiam. VCutivek thotho in Thuthlungthar khal kha Adungthluntu pawlin Pathian thu an sim ih ca an ngan tikah mipi pawlin Pathian thu a ssizia cu an theithei (I The.2:13).\nHi tawkah kan theihthiam dingmi cu Pathian in kamsang pawlhmangin a mi le sa pawlhnenah thu a simtikah Pathian fa le pawlcu Pathian hnen ihsin a ra mi Pathian thutak a sizia an theithei ih an zum. Baibal cabu sungih thutak pawlhi Baibal sungah an ngan ih an rak telh ruangah Pathian in a thawkkhum hai ih thuneihnak an nei a si lo. Pathian in a thu pawlcu milai hmangin milai hnenah a theihter hai mi a si sawn. Pathian in a kamsang pawlhmangin a thu cu milai hnenah a theihter ih cabu sungah angan ter mipawlcu pathian fa le pawlin Thuthianghlim a sizia an thei ih an zum. Cuticun, Pathian thutak cu upatnak thawn an zum ih an thlun.Baibal sungah bu 66lawng a umnak cu Pathian in hihmuah hi milai in Amah an pehtlaih nak hrangih lamhmuh tu dingah a tawk a ti ruangah a si.\nC. Milai in an finkhawm ih an kenkawh\nTui kan neihmi kan Bibal bu 66 hi voikhat te ah pekmi an si lo. Tikcu reizet (kum 1600) sungah tuahsuakmiasi. Asinan, pathian fa le pawlin sankhat hnu salkhat ah pathian thu cu an theiih an kilveng in an kenkawh ringring.\nThuanthu in Thuthlunghlun pawlhi bu khat hnu bu khat ziangtin pomi Thuthianghlim sungah an telh ticu fiangten a sim lo nan, hi Thuthianghlim cabu pawlhi pathian fa le pawlin ziangtin an thei ih an kilkhawi in an kenkawh ticu simthei nak a um. Mosese ih ca ngan mipawlcu pathian thu a si tiah mipi pawlin an theih vekin Puanthlam sungih Thukam kuang kiangte ah an ret (Daan.31:26; II Siang.23:24-25);Joshua.24:26). Samuel in siangpahrang ih covo le tuanvo pawl kha cauk sungah a nganih hmun thianghlim ah a ret ( I Sanu.10:25).\nKamsang dang pawlin kamsang dang nganmi thuthianghlim pawl cu theihtiamnak dingin simmi an nei. Thuthimnakah, Maikhah in Isai ngan mi thu a sim (Mai.4:1-4 : Isai.2:2-4). Daniel in Jeremiah ih thu simmi pawl kha Pathian thu asi tiah a sim (Dan.9:2; Jer.25:11)); Ezara in Hakai, Zechariah le Jeremiah ih simmi thu pawl kha Pathian thu asi ti a thei (Eza.1:1;5:1). Cun, Nehemiah le Zechariah in kamsang dang pawl thu kha Pathian thu a sizia an thei ( Neh.9:30;Zech 7:7,12). Cuticun, Pathian thupek vekin ngan mi thu pawl cu tha zetin ret le kilkhawi an si ti a fiang ( Dan.9:9; Deu.17:18).\nTT. Baibal cabu pawl hi a dungthlun tu neta bikin thuthiang a ngan theh hlan hmanah khawnkhawm ih retthat an si ti a lang. Thuthimnakah, Piter in Paul ih cakuat pawl thu asim II Pit.3:15-16).


" Dam " cu " Hur " Asi .. " Hur " Cu Damnak Asi .. -\n” Dam ” cu ” Hur ” Asi .. ” Hur ” Cu Damnak Asi ..\nMai Sofia January 6, 2021 0\n” Minung cu pathian ih siarsiam kan sj. thinheng thei, lungawi thei, itsak thei , ningzak thei kan si ih cui hmuahhmuah ih hrampi cu hur nak asi.. Minung kan cangvaih nak hmuahhmuah cu kan hur ruangah asi ” tiin Doctor Riskin Smit in a rel. Kum 18 tlun Mipa le Nunau nih ” hurnak ka nei lo.. Hur cu ziang asi ” tiin an sut le zamrangbik Doctor hnenah fehpi uh.. Vitamin pakhatkhat a sam ” tiin a rel bet.\n” Hur ” timi cu Nunau le Mipa taksa pawlaw lawng asi lo.. Duhnung nauhak nan hmuh tikah a hmai keusak( lole ) kut in naa pi kai sehla kan duh .. Cucu khal ” Hur ” asi. liannak le moihnak ah mi kan bang duh.. rawl thawthaw kan ei cah tuk .. khivek pawl khal Hurnak ihsin thokmi asi.. tiin a rel bet. Milai pakhat ih Qualification pakhat asi. na um har caan ah lam ciamco duhnak thinlung a rak suak ding.. khivek khal Hurnak ihsin ra suak mi asi.\nKan feh duh, kan ei duh, kan tuan duh, kan lam duh , kan to duh, ka it duh … etc .. cuvek hmuahhmuah cu duhnak ihsin a ra ih duhnak cu hiarnak ihsin a ra sal ih hiarnak hurnak cu unau vek an si… an ki bang. Curuangah Hur nak ihsin leitlun a thok ih hurnak ihsin a cem ding.. kan cangvaih nak hmuahhmuah cu kan duh ih kan hiar , kan hiar cu hur thotho asi.. Curuangah Hur cu damnak asi tiin Doctor Kietin Smit in a rel nak.\n” Hurnak ka nei lo ” timi cu mi dam lo an si.. kan dam lo tikah zianghman tuah duhnak thinlung kan nei nawn lo.. ei duhnak a cem, feh duh nak a cem .. etc .. duhnak a cem ahcun hiarnak aum nawn lo ih hurnak khal a cem bembem ve. Mawi duh tuk , Lian duh tuk, ei duh tuk .. etc .. tivek thinlung na neih sung hnuahhmuah cu na hur ringring tinak asi. Ei duh, mi neinung si duh, hnatuan duh ko nan taksa pawlaw a duh lo le Vitamin pakhat khat an sam tinak asi.. Doctor hnenah feh lauhli aw .\nMinung nun lamtlawn ah thil harsatnak bik cu feh duh, ei duh, tuan duh nak cu sup awk a theih nan taksa pawlawnak lampang a sup aw thei lo ruangah Nunau lole naugak a pawngsual tivek aum mi asi. Taktak cun ei duhnak kan supaw thei le tthua duhnak khal supaw thei tengteng atul. Thilri pakhat khat na duh, lak na duh ih thupten na ei , na lak thawn a bang. A dang dang duhnak kan sup aw vek in taksa pawkaw nak khal kan sup a tul,\n” Hur ” timi ttongfang hicu ningzak ding asi lo.. himi na theih ahcun na ningzaknak a cem ko ding.. Minung cu tamtak um khawm mi pathian ih fa Minung kan si ih Hurnak hmuahhmuah kilhim tu ding in daan upadi kan nei.. ei duhnak,feh duhnak na supaw vek in taksa pawlaw nak khal sup aw .. Minung hmuahhmuah kan hur , ka dam asi le kan hur, kan hur asi le mi ropi kan si ding .. tiin ..\nSource : Doctor Smit\nPrevious Post: Yangon Ah Daan Lo Ih Ram Lut Bangkali Minung 98 An Kai Ngah ..\nNext Post: Trump Duhtu Pawl Congress Hluttaw Innpi Sungah An Lut Tum .. Duhphawrhnak An Tuah Tum Nasa ..


Melbourne Chin Mino Pawl Hmunkhat Ah Pathian Biak Khawm Ding - Chinland Today Media\nOctober 21, 2013 12:44 pm·0 comments\nA vei (5) Nak Chin Christian Youth Combine Worship Service\nZuk: VCBC mino pawl\nMelbourne: Australia Melbourne thleng Chin mi kohhran le pawl tin ih mino pawl cun October 26, 2013 tlailam ah hmunkhat ih Pathian thangṭhat khawmnak an nei ding.\nA vei (5) nak Chin Christian Youth Combine Worship Service cu Melbourne nitlaknak ih um Chin Baptist Church pawl in inntek ṭuanvo lain Pathian biak khawmnak neih a si ding. Hi Pathian biak khawmnak ah kohhran tin le pawl tin in hla fingkhat cio saknak an nei ding ih Choir 3 le phun dangdang ih Pathian cawimawinak, thutawi simnak pawl tuah a si ding tiin Chinland Today Media cun thuthang kan dawng.\n“Hi Pathian biak khawmnak hrangah kan ni inn tek lam khal in thla ziang maw tizat lai ihsin nasa zetin timlamnak kan nei zo. Tlangkai ninga zan, ni li zan leh zarhte ni pawl ah a hla zirnak le music pawl timlamnak kan rak nei. Hall lamah harsatnak a um lawknak a caan te ah Pathian in mi 550 lenlgo tlem Planet Shaker pawl ih hall hman theinak dingin lam in hruai” tiin CBC hotu Thawng Thawng cun a sim. “Kan duhbik mi le kan tumtah bik mi cu Mino a tamtheibikin ziangtik Pathian hi kan sunlawih in kan thangṭhat thei ding ti hi kan ruahsanbik mi le kan thlacamnakbik mi a si ih Mino thlacam thlakhat veikhat Friday zan ih kan nei mi khal ah kan thupi ter bik mi cu hi mi ni ah Chin mi Australia thleng mi pawl a tam theibik Pathiang thangṭhat ding hi a si’ tiin a sim.\nTuiṭum ah Melbourne ih um kohhran le pawl 28 lenglo sawm an siih pawl 20 lenglo in an tel thei ding thu an sim than zo thu CBC mino hotu Thawng Cin Lian cun Chinland Today Media hnenah a sim.\nA vei (6) nak Chin Christian Youth Combine Worship Service hi a veikhatnak ih rak hmannak Emmanuel Christian Church Melbourne ah hman a si ding tiin Chinland Today Media cun thuthang kan dawng.\nChin Christian Youth Combine Worship Service hi November 14, 2009 ah Emmanuel Christian Church, Melbourne Youth pawl ih rak hohanak in rak hman thok a si. Melbourne um kohhran le pawl um hmuahhmuah zaten 13 pawl tawngkhawmawk ih rak hman thok mi a si. Mino 500 leng in hi Pathian biak khawm hi hlunghlai zet le sunglawi zet in an rak hmang. CCYCWS rak thleng dahzonak pawl cu, Emmanuel Christian Church Melbourne, Chin Christian Church Melbourne (Chin Christian Fellowship tiih rak theih mi), Melbourne Chin Church le Victoria Chin Baptist Church pawl tla an si.\nTags: Chin Christian Youth Combine Worship Service


Ralkap Ihsin Ava Tlung Ih A Nulepa A Surprise Tum, Ava Caikhawk Cu A Tumlo Ram Thil A Hmu – Meifar\nRalkap Ihsin Ava Tlung Ih A Nulepa A Surprise Tum, Ava Caikhawk Cu A Tumlo Ram Thil A Hmu\nJanuary 22, 2022 admin Leitlun 0\nUSA, Colorado khawpi ih um tlangval kum 20 mi Joseph Pena cu Germany ram ah ralkap a ṭuan, kum 2 sung ralkap a ṭuan hnuah a nulepa tong dingin ava tlung.\nA farnu in “Kan nulepa hnenah na tlung ding thu hi sim aw hlah, kan suprise ding. An rinlo laitak ah kan va caikhawk ding” a ti. An unau cun an phur zet ih a farnu in video in arak zuk, a nulepa umnak inn ah an va feh ih a nulepa cu innsung ah an um lo.\nAn ihkhan sungah an um ti an thei, Joseph Pena in ihkhan sangka cu avun sit ong ih a farnu in video in arak zuk cu an tumlo ram thil an hmu. Nupa-sinak an rak hmang laitak a si, an fapa an hmuh veten an lau tuk ih an au ciamco.\nAn fapa khal a ningzak tuk ih sangka cu a khar lohli. Innsang nubik Kaati in, “Kan fapa cu a thilhmuhmi ruangah kan inn ah ara ngam tuk nawn lo, a cawlh sung cu phone call le cakuat lawngin in be ṭheu.\nIn surprise tum nan kan rak surprise nasa sawn. Kan thilton hi poi kan ti ciamco lo, a cawlh sungah hlim zetin caan hmang seh ti kan duh” tin media hnenah a sim thei.\nBazar Kai Lai Palik An Dawt That\nCNA Bokhat Salai Cung Lian Sang Tedim Peng Ah A Nunnak Liam


Leo Messi vs Premier League Club & Man United – Times Of Chinland\nLeo Messi vs Premier League Club & Man United\nTui season hrang Champions League quarter final ih do aw tu ding pawl a fiang theh zo ih puai picang bik ah Man United le Barcelona an do aw ding.Barcelona hrang Captain Messi cu lek thabik a si bangin Premier league le Man United thawn a sulhnu pawl kan thlir tlang ding.\nBarcelona thawn Messi in vei 4 Man United a rak do zo ih vei 2 nehnak co in veikhat draw le veikhat sung hminsin a nei.Vei 2 nehnak a comi cu a thupi zetih final veve a si.2008 Champions league semi final ah Messi team Barcelona le Man United an rak tong aw ih Camp Nou ah goal um loin an duhtawk aw.Puai neta sawn hrang Oldtraford ah an do aw sal ih paul scholes sit goal mi thawn Man United in nehnak an co.Fnal ah penalty thawn Chelsea an neh bet ih an champion.\n2009 Champions league final ah Man United le Barcelona an tong aw sal ih Barcelona in 2-0 thawn Man United neh in an champion. Barcelona hrang Etoo le Messi in goal 1 veve an rak thun.2011 Champions league final ah an tong aw sal ih Barcelona in 3-1 thawn Man United an neh sal.Barcelona hrang Pedro ,Messi le Villa pawl in goal 1 ciar an thun ih Man United hrang Rooney in goal 1 a thun ve.\nMessi le English club pawl tonawknak sulhnu cu hitin a si.Arsenal thawn puai 6 ah goal 9 a thun ih Man City thawn puai 6 ah goal 6 a thun.Chelsea thawn puai 10 ah goal 3 a thun ih Man United thawn puai 4 ah goal 2 a thun.Tottenham thawn puai 1 ah goal 2 a thun ih Liverpool thawn puai 2 ah goal a thun lo.\nHitin Messi cun premier league club pawl ah goal 22 a thun zo ih Champions league thuanthu ah premier league club lamih sit goal tambik a si.\nTurin Khawpi Ih Nehnak Co Thei Umsun Ka Si – Mourinho\nC.Ronaldo Um Lo Cu Real Madrid In An Tuar Siko – Barca Dungkham Semedo


Philippines Typhoon Thlisia Ruangah Mi 900 Thi Zo - Chinland Today Media\nPhilippines Typhoon Thlisia Ruangah Mi 900 Thi Zo\nDecember 13, 2012 10:07 am·0 comments\nTuzarh Tlanwgkai Nihnihni, 11.12.12, ah Philippine acozah in Bopha Typhoon ruangah a thitu hi mi 900 a kim zo ih, mi zatel khal an hlo ti’n a sim.\nBopha Typhoon hi Dec 4, 12 ahkhan, Philippine ram thlanglam ih um a bikin Mindanao tikulh ah nasa zetin a hrangih mi 902 a that. Hmun tampi ah leilung pawl a ṭhawnaw thluh ih ti a lik. Cucu khaw 2,000 hrawngin an tuar ti’n mipi humhim ih harsabawmtu zunglam ihsin an sim ve.\nTong lomi mihlo hi zate kom in 615 hrawng an si. Hi thlisia Bopha Typhoon in Philippine a nuainak ah inn zate 149,000 rori a siatsuah. Minung 80,000 hrawng hi acozah ih thlisia beunak hmun pawlah an um. Cuvek hmun pawlah harsa zetin an um ih, beunak inn pawl hnget zetih a hmun theinak dingah ṭanlak a ṭulbet hrih ding. Inn le lo hlohtu, u le nau, sungkua hlohtu pawl tampi cu bawmnak petu lamin ṭanlak in an bawm ih beunak inn 63 ah an um.\nUnited Nations in tuzarh Tlawngkai Nikhatni, 10.12.12, ah Typoon thlisia a tuartu Philippine mipi pawl hrangah leitlunpi huap ih bomnak $65 million pek dingin a sim. Bopha Typhoon tlhisia hi kan dung kum ih tlhisia Tropical Strom Washi in Mindanao tikulh saklam tipikam a nuai tikih mi 1,200 a thimi hnu-ih a nasabik thlisia cu a si.\nPhilippines Ramah Thlipi A Hrangih Minung 31 In Nunnak Liam, Mi 7 An Hlo\nPhilippines ah Typhoon Haiyan Thlipi ruangih Mithi 400 Hmun Khat ah Phum\nPhilippine Haiyan Thlisia Ruangih Mithi 10000 An Kim Ding Zum A si – Updated


Hnam Hlo Theithiam Daan Ding Step 10 - Chinland Today Media\nHnam Hlo Theithiam Daan Ding Step 10\nJune 22, 2013 3:02 am·0 comments\nStep 1: Na tappi ṭong hnakin, midang ṭong na hmang uar sawn ding. Cule, thusuhnak na tawng phahphah ding. Nang hi, ṭong tampi na thiam ih nan mai ṭong ngaingai hi ziang a si, an lo ti ding. Miṭhen cun, an ṭong na hman tamsawn ruangah anmah miphun ah an lo ruat ding.\nStep 2: Ṭong tampi thiam cu, a sualnak a um lo timi thupi keng tahratin na tawivak thlang ding. Ṭong tampi na thiammi lak ihsin na rualpi tamsawn ih hmanmi ṭong na hmang cih thlang ding. Cule, nan ṭong ih ṭong ding cu rem na ti nawn lo ding.\nStep 3: An ṭong na thiam. A nganlam khalah an mahvek tlukin na thiam ding. Cutin, anmah lakah anmah vekin na um ding. Anmah miphun ah an lo pomrem cuarco thlang ding. Nang khalin kei cu a pahnih in ka ceem thei ko tiah na cohlang hrethro thlang ding.\nStep 4: Na tappi ṭongih mibiak hnakin, midang ṭong ih mibiak a rem na ti sawn ding. Cule, na rualpipawl khal nan ṭong ih na biak hnakin an ṭong ih na biak tikah ngaihsak na hlawh deuh ruangah nan ṭong cu nuam tete in na thlah ding.\nStep 5: Mirang ṭong cu vanram ṭong ah na ruat betbet dingih kan Chin ṭong cun a daih lo tiah thu na sim tinte’n Mirang ṭong na bet phahphah fawn ding. Asinan, na ṭong hmunthum ih ṭhen hmun hnih cu Mirang ṭong na rak hmang ding. Cucu uar vekah na ruat sawn ding.\nStep 6: Cule, senpi, unau le nan khawpi sungkhat pawlin nan ṭong ngaingai in an lo be ding. Asinan, na hnih lamlam a suak ding. Nan ṭong kha na hmang tam nawnlo ruangah a mawi nati thei nawn lo ding. Na kaa in a suak rem thei nawn lo ding. Cule, milakih vawn ṭong dingah na zahpi thlang ding.\nStep 7: Lai hla/Chin hla pawl hnakin miphun dang pawlih hla khin a lo hnem thei sawn tiah na ruat aw thlang ding. Kan Chin hlapawl sawisel na thok ding. Na thuamhnaw hruk khal na theih lo karah na rak thlengaw ṭheh thlang ding.\nStep 8: Na rualpi hlun pawl, inn lamih na taan ta mi pawl na zahpi ding. An cangvaihdaan a tenau tuk na ti thok ding. Miphun dang pawlih cangvaih dan, thuamhnaw hruk daan le hawiher daan cu na ngaisang sinsin ding. Na miphun ih nungphung neihmi ah na diriam thei nawnlo ding.\nStep 9: Nangmah te in le na kirsal thiam nawn lo ding. Nun a lo simtu piang na ralah na tuah vivo ding. Miphun dang pawl hnen lamlamah zual na va ko ding. Na hmakhua a pit vivo ti khal na ruat thiam cuang fawnlo ding.\nStep 10: Na sinak na ruat phah men thei. Asinan tu khalah “Hnam hlo” ka si ti na thei aw duh cuang lo ding. Nangmah hi, nunsim theih lo mai thu lawng duh pawl na rak si bet ding. Na fim laklawh fawn. Na miphun sinak thei in kirsal awla tampi Chinhmi na tuung ding thei ding ti khal na ruat baan hrimhrim nawnlo ding. Na paihlonak in a lo hnuk neh sawn ding.\nBet: Hi, natnak cu natnak dang vek siloin thinlung sungah “Duhlonak” le “Tlawmlaknak” in a khat. Atlangpi thu in kum 5-10 hnu ah a lang. Kum 15-25 rak tuar pawl cu an dam khawsuak lo. Dam lam hnakin thihpi hman an nuam sawn.\nFala le Tlangval, Nupi le Pasal |henawknak ( 4 )


An Rualpa Ih Ruak Cu Mithikuang Sung Ta An Phorhsal Ih A Neta Biknak Bike Thawn An Phur >>> – Meifar\nSouth America, Ecuador ramsung ah mithi ruak pakhat cu an phum hlante ah a rualpi pawlin mithikuang sung ta an phorhsal ih a neta biknak ah tin bike thawn an phur, kiangkap um mino pawl khal an rak au ciamco.\nTlangval kum 21 mi Erick Cedeno cu kan dung zarh ah mithi vui dingin a feh lamah zo ti theih loin an kap that mi a si. A rualpi pawlin kumkhua ṭhenawk ding cu an siang lo tuk ih a ruak cu bike thawn an phur lawk.\nTualsung palik in, “Himi cu thil harhdam a si lo, thil pangai a si lo ih thilṭha a si lo” a ti nan zohman in thubuai an thehlut lo ruangah zingzoinak zianghman an nei lo ih an zohliam men. Cedeno ih rualpi pawlin an rualpa ih nulepa siannak vekin thil an tuah thu an rel.\nRalhrang Pawlin Chinmi Pakhat An Urthat


Tipi sung ih Covid 19 Sii hlon mi cun Ngate tamzet A That | Falam Online Media\nTipi sung ih Covid 19 Sii hlon mi cun Ngate tamzet A That\nINDIA : Kan dung zarh sung, Jammu & Kashmir ih nga tamzet an thi ciamco mi cu Covid 19 sii tipi sung ih an hlon ruangah a si timi an hmusuak.\nKan dung zarh sungah Bhaderwah khua kiang ih Neeru tipi ah nga thi pawl an phuanaw ciamco ih kiangkap um khawmi pawl an mangbang zet.\nAn thih nak san a um ko ding timi zumnak thawn tipi kiangkap ih zingzoinak an nei lai ah tipi sung le tikap ih Covid 19 sii tamzet tantami mi an hmusuak.\nHih thuthawn pehpar in Bhaderwah ih Deputy Commissioner Rakesh Kumar cun “hih thuhla hi kan ngai poimawh zet ih Sii a hlon tu theisuak dingin zingzoitu team khat kan thlah zo. Zingzoinak kan nei ih Sii hlon tu kan thei tikah nazet in daantatnak kan nei ding” a ti.\nKiangkap pawl cun Siizung lam an mawhpuh nan Siizung lam in an mah an si lo thu le ni cem zo mi Sii pawl hman dongdah zet ih hlon men lo in senior officer hmai rori ah an siatter ṭheu thu an rel.\nNeeru tipi cu Bhadarwah ramṭhen hrang ih thupi zet mi tipi a si. Hih tipi ring in nganthliar ih pumcawmawk an tam hlei ah ngate zuat pawl ih tidai lak nak hmun a si.\n“Sii pawl cu tipar ah an phuan aw hlei ah tipikap khal ah tamzet kan hmu. Sii pawl cu covid 19 mina tuamhlawmnak ih hmang ṭheu mi hydroxychloroquine, azithromycin, betamethasone, paracetamol, zinc tablets pawl an si ih 2022 kum ih ni cem ding hlir an si.”\n“Ziangruangah an hlon timi cu kan thei lo. Delivery hnaṭuan pawl in Covid 19 mina umnak Siizung feh ṭih ah an thil va pek dingmi cu tipi sungah an hlon hlo tla a si thei men” tiah Khuasung um Neeraj Singh Manhas in a sim. (TOI,NDTV)\n← Falam peng sung ih vote result suak sun UPDATE\nFalam peng Vote thlak zung 117 ih result – UPDATE netabik →\nTawkua Ṭial ih zir in a Totu theithiam thei Smart Toilet an tuah


Chinland Quo Vadis; Nahnak Co - Buannel News\nChinland Quo Vadis; Nahnak Co\nNEHNAK le Tumtahmi HMU ti mi hi thla hnih khat sungih ngah, lole, kum hnih khat sungih ngah, lole, kum hra le kum kul sung talih ngah tengteng ding tiphunih kanruat pang asile kan palh ding. A bikin ram zalennak le hnam damnak ngah thei ding cun kum hra khal a rei thei, kum zakhat lenglo khal a rei thei, kum thawngkhat khal a rei thei fawn.\nTui kan san ih zalennak taktak kan hmu lo a si khalle thanau ih beidawn ding a si lo: kan fate sanah an run tuan vivo ding. Kan fate san ih an ngah lo asile tesin fa a pehpeh in an run tuan vivo ding. Beidawnlonak lungthin thawn hivek ih kan tuan ahcun NEHTU le TUMTAHMI HMUTU kan si leh tengteng ding,\nA thlengaw rero mi hi leitlun ah kan um. Mizansun ih a cang thei lo ding kan ti mi tuini ah a takih a rung cang tampi an um. Mirang kumpi san kan dung kum zahnih laiah “reilo te ah leitlun ah ram za leng lo a rung piang ding” ti’n an rak ruat dah lo. Asinan, kan hmuh vekin kum rei lo ah leitlun ah ram za lenglo an rung suak.\nKan dung kum li nga lai ah Russia ram ti ih kan theih mi Rusia ram kulhpi (United States of Soviet Russia, USSR) cu rei lo te ah a rung pheldarh thluh dingih ram 10 lai ah a rung cang ding tiin zohmanin an rak ruat ban lo. Leitlun ram hmuahhmuah lakih a cakbik America ram ih hliakhlaitu pawl (CIA) hmanin Russia thu hi an rak thei cia lo, an rak ruat ban lo. Asinan, Rusia rampi cu a hung pheldarh ih zalen ram ziangmaw zat an rung pian phah. Cutivek thotho in Yokoslovia ,etc..cu a rung thenaw darh ih ram thar an rung piang.\nCuruangah, tuini ah nang le kei in “Chiram in zalennak le hnam damak a hmu thei lo ding, Kawl cozah pi khal kan neh taktak thei dah lo ding” kan ti thei pei maw? Tui Burma kan ti mi khal hi a tlunih ram dangdang bangin a pheldarh lo ding ti’n kan ti thei pei maw? Ti thei hrimhrim hlah.\nZiangvek doawknak khalah NEHNAK ti mi cu kan lungthin ah a thumaw ih a um. A do-aw taktaktu cu ziangvek doawknak khalah kan lungthin le lungthin an si. Mai lungthin thunun thei ih neh cia thei tu cun raldo dingih a feh suak hlan ihsin a ral a neh cia. Raldo hlan ihsin ral pawl cu kan neh thei lo ding tiih ruat ih zum tak taktu cun ral cu a neh thei lo ding. Hiruangah ral cu va nautat tukih va hmuhniam tuk ding tinak a si lo, mah le mah za ah za rinsanawknak neitu cun nehnak a co, ti nak a si sawn.\nChinland Qua Vadis? HRUAITU LE POLICY


Bible Thianghlim - HOSEA\nBibleThianghlim – HOSEA\nA ngantu: Beeri Fapa Hosea\nA siartu: Sak lam Lalram, Israel\nNgan kum: B.C. 725 hrawng\nJeroboam II a uknak cem lamah Hosea in thuphuan a thăwk. Assiria in Israel khawpi Samaria a neh hlante tiang Hosea cun rawng a bawl (B.C. 755-725). Cuih cān ah Israel cu a hmuingil ih ralkap cahnak a nei (bung 2, 4-5). Asinan Hosea-ih rawngbawlnak a cem tikah Israel cu ramkhel lamah a hnget nawn lo. Jeroboam II hnuah siangpahrang paruk in an uk. Pali cu thah an si ih, pahnih in kum khat hnak mal an uk. Israel cu a cak zet mi rampawl in sak lam ihsin Assiria in, thlang lam ihsin Izip in an run năwr. Sak lam lalram-mi sinak nei (7:5) le hlawhhlâng nupi ṭhi dingih Pathian in a fial mi thu siarlo, Hosea thuhla theih ding a mal zet. Hlawhhlâng nupi ih ṭhit ding cu ṭuanvo thil maktak a si. Pathian in a mipawl a pehtlaihnak hmuhsaknak dingah a nupi rinum lo parih rinumteih um dingin Pathian in Hosea a fial. Hosea in fāte pathum a nei ih, an hminpawl hmangin Pathian in minungpawl hnenah thucah a sim.\nHih cabu hi ṭhen hnih ah a ṭhenaw (1-3, 4-14). A hmaisa bung thum hin hi cabu hrangah thutlangpi a zăm. Pasal in a nupi uire cing khalih a nupi thawi an tuah mi thukham parih rinum zettu pasal kha Hosea hin a langter. Israel cu Izip ram ihsi runsuah Pathian-ih mihleice an si. Thulungtu hrangah malsawmnak le thulung lo tu hrangah dāntatnak thutiamkam thukham cu ramṭhing ah Pathian in Israel thawn a tuah, asinan Israel in Pathian a dungtun. A hnen ihsi an dăwn mi malsawmpawl cu Pathian hnenin a si ti an pawm lo. Anmah thawi a tuah mi thukham cu an pahbăl ih, pathian dangpawl lamah an pial, cule miphun dangpawl an rinsan. Hosea thuanthu ih a laimu cu Israel cu hlawhhlâng ih cang nupi, pasal dungtun ih mipa dangpawl hnenih feh vek a si thu hi a si.\nHosea cabu a hrek neta (bung 4-14) ah cun, Pathian in Israel cu dāntatnak thawn a hro. Asinan an hrangah a duhdawtnak cu a langter ih, a hnenih kirsal dingin a ngen hai. Hosea cabu ah tundinsalnak le ngaidamnak ruahsannak thu kan hmu. Israel cu rinum lo si khal hai sehla, Pathian cu an parah a rinum thotho.\nHosea cabu in kan pumhlum ih Pathian hnenih peaw dingin in ngen a si. Amah hnenih kan rinum lo tik khalah, Pathian cu a mipawl tungdingsal dingin a rinum ringring.\nI. Hosea in nupi rinum lo a ṭhitnak in Pathian lakih Israel a rinum lozia a hmuhsak (bung 1-3)\nII. Israel dokalhih Hosea ih thupuan mi in Israel parih Pathian rinumnak a simfiang (bung 4-14)\nA. Hosea in Israel-ih rinum lozia a langter (4:1-6:3)\nB. Hosea in Pathian dāntatnak a phuang (6:4-10:15)\nC. Hosea in Israel tungdingsal dingih Pathian duhdawtnak a langter (bung 11-14)\n1 Judah siangpahrang Uzziah, Jotham, Ahaz le Hezekiah san le Israel siangpahrang Joash fapa, Jeroboam san ih Beeri fapa Hosea hnenih Jehovah kamsuakthu thleng.\n2 Hosea hmangin Jehovah in thusim a thawh tikah Jehovah in Hosea hnenah:\n«Feh aw, nupi ah hlawhhlâng ṭhi awla\nHlawhhlannak faletla nei aw.\nZiangahtile ram cun Jehovah tansanin\nRaptlak zetin a hlawhhlâng a si,»\n3 Cule Hosea cu a va feh ih, Diblaim fanu Gomer a ṭhi, cule anih cun fa a rai ih, fapa a hrinsak. 4 Cun Jehovah in a hnenah:\n«Jezreel tiah hmin sak aw,\nZiangahtile a rei hlanah\nJezreel hmun ih thisen an suah man ah Jehu teih sungza dān ka tat ding,\nCule Israel sungza lalram cem ko ka tuah ding.\n5 Cuih ni ah cun Israel-ih thál cu Jezreel Phaikuam ah ka khiak ding a si,»\n6 Cule Gomer in fa a rai lehsal ih fanu a hring. Cun Pathian in a hnenah:\n«aLo-Ruhamah tiah hmin sak aw,\nZiangahtile Israel sungza parah lainatnak ka nei nawn lo ding ih,\nAnmah ka ngaidam hrimhrim lo ding.\n7 Asinan Judah sungza parah cun lainatnak ka nei ding,\nAnnih cu thál in siseh, ralnâm in siseh, doawknak in siseh,\nRángpawl in siseh, rángtothiampawl hmang khal in siseh ka rundam hai lo ding ih,\nJehovah an Pathian hmangin ka rundam hai sawn ding,»\n1:6a Lo-Ruhamah: Lainatnak um lo tinak a si.\n8 Gomer in Lo-Ruhamah hnawi a thleingah tikah, fa a rai ih fapa a hring. 9 Cun Pathian in,\n«aLo-Ammi tiah hmin sak aw,\nZiangahtile nannih cu ka mi nan si lo ih,\nKei khal nan Pathian ka si lo,»\n1:9a Lo-Ammi: Ka mi a si lo mipawl tinak a si.\nTundinsal ding Tiamkamnak\n10 Asinan Israel tefa mipum cu tipi kapih tah cawk lo le siar cawk lo vunnel zât vek an si ding. Cule, «Nannih cu ka minung nan si lo,» a tinak hmun ah, «Nannih cu a nung mi Pathian fapapawl nan si,» tiah an hnenah ti an si ding. 11 Cun Judah tefapawl le Israel tefapawl cu hmunkhatah fĭnkhawm an si ding ih an hrangah hruaitu pakhat ruat a si ding. Cule annihpawl cu cuih ram ihsin an ra suak ding. Ziangahtile Jezreel ni cu a nasazet ding.\n1 Nan unaupawl hnenah,\n‹aAmmi,› tiin le\nNan farnupawl hnenah, ‹bRuhamah,› tiah ti uh.\n2:1a Ammi: Ka mipawl tinak a si.\n2:1b Ruhamah: Lainatnak a cohlang tinak a si.\n2 «Nan nu kawk uh, kawk uh;\nZiangahtile anih cu ka nupi a si lo ih,\nKei khal a pasal ka si lo!\nA mithmai ihsin a hlawhhlannak hlăwn seh,\nCule a pawhte karlak ihsin a uiretnak hlăwn seh.\n3 Culole taklawng ko ka tuah ding ih,\nA suah ni bangin ka lawngfangkhehter ding,\nCule anih cu ramṭhing vekin ka tuah ding ih,\nRamcar vekin ka ret ding,\nCule tihâlin ka that ding.\n4 A falepawl parah lainatnak ka nei lo ding,\nZiangahtile annih cu hlawhhlannak fāte an si.\n5 Ziangahtile an nu cun hlawhhlannak a tuah;\nAnmah vuntunu cun ningzakzain a cāngvai.\nZiangahtile anih in, ‹Ka rawl le ka ti,\nKa sahmul le ka patzai,\nKa hriak le ka in ding in petu,\nKa duhdawt mipawlih dung ka thlun ding,› tiah a ti.\n6 Curuangah zoh hnik, na zin cu hlingrûl in ka phit ding ih,\nAmahnu in a zinpawl a hmuh theilonak dingah hruang ka tung ding.\n7 A duhdawt mipawl a dûm ding,\nAsinan a man cuang hai lo ding.\nA si, a hawl hai ding, asinan a táwng hai lo ding.\nCun anih in, ‹Ka pasal hmaisa hnenah ka kirsal ding,\nZiangahtile kha laiih ka dinhmun kha atu hnakin a ṭhasawn,› tiah a ti ding.\n8 Ziangahtile kei in a thlairawl, sabitzu thar le hriak thar ka pe ti le,\nBaal hrangih an timtuah mi a sui le a ngun ka pungter ti a thei lo.\n9 Curuangah ka thlairawl cu amai cān ah le\nKa sabitzu thar cu a tikcucān ah ka lakirsal ding,\nCule a taklawng khuhnak dingih pek mi\nKa sahmul le ka patzai puan khal ka lakirsal ding.\n10 A duhdawt mipawlih mithmuhah fihnungza hursualnak a tuah mi ka langter ding ih,\nZohman in ka kut ihsin anih cu an runsuak lo ding.\n11 A hlimnak hmuahhmuah ka cemter ding,\nA puai nipawl,\nA thla tharpawl,\nA Sabbath-pawl le\nA khiah cia mi puaipawl hmuahhmuah khal.\n12 Cule a sabit hmuan le a theipi kungpawl ka tisiat ding,\nCupawl thuhla ah amahnu cun,\n‹Hi bangpawl tla hi ka duhdawt mipawl ih in rak pek mi hlawhman an si,› tiah a ti.\nCule anmah cu thingrûl ah ka tuah hai ding ih,\nRamsapawl in an eirál ding.\n13 Baal hnenih rimhmui a ur nipawl ruangah amah cu dān ka tat ding.\nAmah cu hnakhaih le ceiawknak thawn a ceiaw ih,\nA duhdawt mipawl dung a thlun,\nAsinan kei cu i hngilh, Jehovah in a ti.\nPathian in Israel a Tungdingsal\n14 «Curuangah ngai hnik, amahnu cu ka thlimthluai ding,\nRamṭhing ah ka hruai ding ih,\nAw anemten ka be ding.\n15 Cutawk hmun ihsin a sabit hmuanpawl cu amah ka pe ding,\nCule Akor Phaikuam cu ruahsannak sângka ah ka tuah ding.\nAnih in cutawk hmun ah\nA no lai cān le Izip ram ihsi a ra suah ni bangin,\nHla a sak ding.\n16 Jehovah in, «Cuih ni ah cun, ‹Ka pasal,› tiah i ko ding,\n‹Ka bawipa,› tiah i ko nawn lo ding,» tiah a ti.\n17 Ziangahtile a kâ ihsin Baal pathianpawl hmin ka lahlo ding ih,\nAnnih cu an hmin sāl a si nawn lo ding.\n18 Cuih ni ah an hrangah ramsapawl thawn,\nTlun zuang vâtepawl thawn le\nLeilung parih thilnung petzuangpawl thawn thukham ka tuah ding.\nRalmûang zetih zau ko ka tuah hai theinak dingah,\nLeilung ihsin thál, raldonak ralnâm ka ṭhiatbăl ding.\n19 Ka hrangah kumkhaw hrangah ka lo ham ding.\nA si, dingfelnak le diknak le,\nLainatduhdawtnak le lainatnak in ka hrangah ka lo ham ding.\n20 Rinumnak in ka hrangah ka lo ham ding,\nCule nang in Jehovah na thei ding.\n21 Jehovah in cuih ni ah ka lo sawn ding a ti.\nVanpawl ka sawn ding ih,\nAnnih in leilung an sawn ding.\n22 Leilung in thlairawl thawn,\nSabizu thar le\nHriak thar thawn an sawn ve ding.\nAnnih in bJezreel an sawn ding.\n23 Cun anih cu ka hrangah lei ah ka cîng ding,\nCule lainatnak co lo amai parah lainatnak ka nei ding;\nCun ka mi a si lo mipawl hnenah, ‹Nannih cu ka mi nan si!› tiah ka ti hai ding ih,\nAnnih in, ‹Nang cu kan Pathian na si!› tiah in ti ding,» tiah a ti.\n2:14a nemten: A ṭawng hrampi ah cun, «thinlung ah» ti a si.\n2:22b Jezreel: Hebru ṭawng ih a sullam cu «Pathian in a tuh» tinak a si.\nHosea in Gomer a Tungdingsal\n1 Cun Jehovah in ka hnenah, «Va fehsal aw, a dang pathianpawl lamih pial tahratih rairingpawlih sabit rah car duh ko na cingih Israel tefapawlih Jehovah in a duhdawt hai bangin, mi dangih duhdawt mi uire nunau kha va duhdaw aw,» tiah i ti.\n2 Cuih nunau cu ngun shekel hleinga le barli sangvut homer khat le a hrek in keimai hrangah ka lei. 3 Cule a hnenah, «Ka hnenah cān reipi na cêng ding, hlawhhlannak na tuah nawn lo ding, mipa dang khal na nei lo ding, kei khal cutivekin na lakah ka um ve ding,» tiah ka ti. 4 Ziangahtile Israel tefapawl cu siangpahrang le bawi nei lo, raithawinak le ṭhuamserh nei lo, Puithiam Kâwrcung le sungkaw milem nei loin cān reipi an um ding. 5 Cumi hnuah Israel tefapawl an kirsal ding ih, Jehovah an Pathian le an siangpahrang David an hawl ding. Ni neta lamah Jehovah le a ṭhatnak an ṭihzah ding.\nPathian in Israel Sual a Puh\n1 Nannih Israel tefapawl,\nJehovah kamsuakthu hi ngaithla uh,\nZiangahtile Jehovah in ram luahtupawl a khîng a si:\nRam sungah thutak siseh, lainatduhdawtnak siseh,\nPathian theihnak siseh a um lo.\n2 Sesămnak, thuphan pernak,\nThahawknak, rûkrûknak le uiretnak a um.\nSūpawknak hmuahhmuah cu an pahbăl,\nThisen suahnak cu thisen suahnak in a thlun.\n3 Curuangah ram in a tuar ding ih,\nA sungih cêng pauhpauh cu\nTlun zuang vâtepawl thawn an zăwi ding;\nTifinriat nga tiang an hlorál ding.\n4 Zohman in khîng hlah sehla, zohman in mi dang kawk hlah seh;\nZiangahtile na mipawl cu puithiam khîngtupawl vek an si.\n5 Curuangah sun ah na bah ding;\nProfet khal na zawngah zan ah a bah ve ding;\nCule na nu ka hlorálter ding.\n6 Ka mipawl cu theihnak tlaksăm ruangah an hlorál.\nTheihnak na hnawn ruangah,\nKei khal in ka hrangih puithiam sinak ihsin ka lo hnáwng ve ding;\nNa Pathian Dān na rak hngilh ruangah,\nKei khal in na tefapawl ka hngilh ve ding.\n7 Puithiam an karh tam pauh le,\nKa parah an sual tam;\nAn ropitnak cu ningzahnak ah ka thleng ding.\n8 Ka mipawlih sual thawinak sa in an câwmaw;\nAn thinlung cu ka mipawlih mawhsualnak parah an ret.\n9 Cule hitin a si ding: Puithiam vekin mipi an si ding.\nAn nuntudān ruangah dān ka tat hai ding ih,\nAn thil ti mipawl ka lehrūl hai ding.\n10 Ziangahtile an ei ding, asinan an khawp lo ding;\nAn hlawhhlâng ding, asinan an karhzai cuang lo ding;\nZiangruangahtile Jehovah thulun an cawlhsan.\n11 Hlawhhlannak, sabitzu le sabitzu thar in an theihthiamnak a lahlo.\n12 Ka mipawl cun an thing milempawl thu an ráwn ih,\nAn akianghrăwl in thu a thăn hai.\nZiangahtile hlawhhlannak thinlung cun a hruaipêng hai ih,\nAn Pathian dokalhin hlawhhlannak an tuah.\n13 An zârhnem a ṭhat ruangah,\nElon thing hnuai, blibna thing hnuai le ela thing hnuai pawl,\nTlangzimpawl ah raithawi mipawl an hlan ih,\nTlangmualpawl ah rimhmui an ur.\nCuruangah nan fanupawl in hlawhhlannak an tuah ih,\nNan molepawl in uiretnak an tuah.\n14 Nan fanupawl in hlawhhlannak an tuah tikah dān ka tat hai lo ding,\nNan molepawl in uiretnak an tuah tik khalah;\nZiangahtile mipapawl anmah rori hlawhhlângpawl thawn an kăwpaw ih,\nSakhaw hlawhhlângpawl thawn raithawi mipawl an hlan.\nCuruangah theihthiamnak nei lo minungpawl cu an siatrál ding.\n15 Nang, Israel, hlawhhlannak tuah khal awla,\nJudah cu mawh co hlah seh.\nGilgal ah so hlah,\nBeth Aven khalah so fawn hlah,\n«Jehovah a nun rori vekin,» ti khalin siasăm hlah.\n16 Ziangahtile Israel cu câwla vekin a lung a ruh;\nRan tlannak hmun kaupi ih tuufa no tlanter mi vekin,\nJehovah in annihpawl cu a tlangter thei hai ding maw si?\n17 Efraim cun milempawl a kăwp,\nBuaipi hlah uh.\n18 An zu in a net tikah,\nCawl loin hlawhhlannak an tuah.\nAnmah uktupawl in mualpho an duh tuk lawmmam.\n19 Thli in a thla sungah a tuam hai ih,\nAn raithawi mipawl ruangah mualphoin an um ding.\n4:12a kianghrăwl: Aizohnakih an hman mi a si.\n4:13b libna thing: Ṭhang cak zet thingkung sang tuk lo a si ih, hnah hring le hnah var a nei, thingkung tumpi a si ih, mirang in poplar thingkung râng an ti.\nIsrael le Judah parih Thleng cing ding mi Dāntatnak\n1 Maw puithiampawl, hihi ngaithla uh!\nMaw Israel sungza, fimkhur uh!\nMaw siangpahrang sungza, nan hna tháwng uh!\nZiangahtile dāntatnak cu nan hrangah a si,\nZiangruangahtile nang cu Mizpah ah thangkam mi le Tabor tlang ah sûrpharh mi na rak si.\n2 Mihélpawl cu mi thahnak ah an lut thûk zet,\nAn zaten ka kawk hai ding.\n3 Efraim ka thei ih,\nIsrael cu ka hnen ihsin thuh a si lo;\nZiangahtile atu ah, Maw Efraim, hlawhhlannak na tuah;\nIsrael cu a bawrhbang a si.\n4 Pathian lamih kir dingin an thil ti mipawl in anmahpawl cu a hawiter lo,\nZiangahtile an lakah hlawhhlannak thinlung a um ih,\nJehovah an thei lo.\n5 Israel hngalnak cu a mithmai ah a lang;\nCuruangah Israel le Efraim cu an mawhsualnak ah an bah;\nJudah khal anmah zawngah a bah ve.\n6 An rante rual le ranpi rual thawn\nJehovah hawl dingin an feh ding,\nAsinan an hmu lo ding;\nAnih cu an hnen ihsin a sîp zo.\n7 Jehovah hnenah rinum loin an rak um,\nZiangahtile akham mi fāte an hring.\nAnmah le an leiram cu Thla Thar in a eirál ding.\n8 Gibeah ah tuupa ki phaw uh,\nRamah ah tawtawrawt!\nBeth Aven ah, na dungah,\nMaw Benjamin, tiah ring zetin au uh.\n9 Kawk ni ah Efraim ram cu a ṭhing ding;\nIsrael hnámpawl lakah thufiang ka thăn a si.\n10 Judah hotupawl cu ramri lungphun ṭhawntu vek an si;\nAn parah tidai bangin ka thinlingnak ka burh ding.\n11 Efraim cu thuṭhennak ah palbĕtin le tisiatin a um.\nZiangruangahtile anih cun milai nunphung dān cu lungsi zetin a thlun.\n12 Curuangah Efraim hrangah sunhrûl vek ka si ding ih,\nJudah sungza hrangah ngĕt vek ka si ding.\n13 Efraim in a natnak a hmu ih,\nJudah in a hriamhma a hmuh tikah,\nEfraim cu Assiria ah a feh ih\nSiangpahrang Jareb hnenah băwmnak a dil.\nAsinan anih cun a lo damter thei lo ih,\nNa hriamhma khal a damter thei lo.\n14 Ziangahtile Efraim hrangah kiosa vek ka si ding ih,\nJudah sungza hrangah kiosa vanglai vek ka si ding.\nKei, keimah rori in ka băwtthlek thluh hai ding ih, ka fehhlo ding.\nKa thiarhlo hai ding ih, zohman in an run lo ding.\n15 An mawhsualnak an pawm hlanlo,\nKa umnak hmun ah ka kirsal ding.\nCun ka mithmai an hawl ding;\nAn vansannak ah nasazetin keimah in hawl ding.\n5:7a kham: Pathian in ṭhit lo dingih a kham mi thawi neih mi fāte tinak a si.\nSual Sir dingih Kawhnak\n1 Ra uh, Jehovah hnenah kir uhsi;\nZiangahtile anih in in băwtthlek, asinan anih in in tidamsal ding;\nAnih in in tuahmawh, asinan anih in in tuamsak ding.\n2 Ni hnih hnuah anih in in ṭhangphawksal ding;\nA mithmuhih kan nun theinak dingah,\nA ni thumnak ah in kaitho ding.\n3 Thei uhsi,\nJehovah thei dingin ṭang uhsi.\nA fehsuaknak cu khawfingcat a pelh dah lo vekin a si;\nAnih cu ruahpi bangin kan hnenah a ra ding,\nLei ih sur ṭhâl tawp ruah bangin.\nSuarsir lo Israel le Judah\n4 Maw Efraim, na hnenah ziangso ka tuah ding?\nMaw Judah, na hnenah ziangso ka tuah ding?\nZiangahtile na lainatduhdawtnak cu zing mero vek le\nZingpit daitla rang zetih zuprál vek a si.\n5 Curuangah profet hmangin cip nêknêkin ka tán hai,\nAnmah cu ka kâ ih kamsuakthupawl in ka that hai;\nCule nan parih thuṭhennakpawl cu tleu êngsuak vek a si.\n6 Ziangahtile thawinak si loin zahngainak,\nCule Meiur Thilhlănpawl hnakin Pathian theihnak ka duh sawn.\n7 Asinan aAdam khua ah thukham an pahbăl;\nCu tawkah ka parah an rinum lo.\n8 Gilead cu thil ṭhalo tuahtupawlih khawpi a si ih,\nThisen in a bawrhbang.\n9 Suamhmang rual in mi an bawh bangin,\nPuithiam rual cun Shekem zin ah mi an that;\nThungaiten fihnungza hursualnak an tuah a si.\n10 Israel sungza ah tuksumza thil ka hmu:\nEfraim-ih hlawhhlannak a um;\n11 Cuihtlunah, Maw Judah, ka minungpawlih vanneihnak ka tundinsal tikah,\nNa hrangah fâng ah ding ruah cia a si.\n6:7a Adam: Milai hmaisabik Adam kha a si men thei.\n1 Israel tidam ka tum tikah,\nEfraim-ih mawhsualnak le\nSamaria-ih sualralnak a lang.\nZiangahtile mi bum an hmang;\nFifir a lut;\nSuamhmang rual in lengah mi an răm.\n2 An sualralnak hmuahhmuah ka cîng ringring ti\nAn thinlung in an ruat lo;\nAn thil ti mipawl in anmah a kulh;\nCupawl cu ka hmaika-ah an um.\n3 An sualralnak in siangpahrang lungawi ko an tuah ih,\nAn thuphan pernak in hotupawl khal.\n4 An zaten an uire.\nAnnih cu sang rawhtu in sangphŭt a nāwn thăwk ihsin a puam lai hlanlo, meisa a sēmalh ṭul nawn lo mi thŭksa ringring mi vek an si.\n5 Kan siangpahrang-ih ni ah\nHotupawl cu sabitzu ruangah an dam lo;\nAnih cun mihmuhsuamtupawl zawngah a kut a suah.\n6 Mi an bawh tikah,\nAn thinlung cu thŭk vekin an timtuah;\nAn thinhengnak cu zanvar a itthat;\nZing lamah cun meisa alh vekin a hliau.\n7 An zaten thŭk bangin an ling ih,\nAn thuṭhentupawl an eirál;\nAn siangpahrangpawl hmuahhmuah an tlu.\nAn lakih pakhat hman in keimah in ko lo.\n8 Efraim cu miphunpawl lakah a căwkpawlhawter;\nEfraim cu khat lam leh lo mi sangper vek a si.\n9 Khawtluang mipawl in a cahnak an eiralsak,\nAsinan cucu a thei cuang lo.\nA sámṭuak cu a parah a khat,\nAsinan cumi cu a thei cuang lo.\n10 Cule Israel hngalnak cu a hmel ah a lang,\nAsinan Jehovah an Pathian hnenah an kir lo ih,\nHibangpawl hmuahhmuah si cing khalin amah an hawl cuang lo.\nIsrael le Judah Sual Sirlonak\n11 Efraim cu ruahnak nei lo, thuro â vek a si.\nIzip hnenah băwmnak an dil ih,\nAssiria ram ah an feh.\n12 An fehnak kip ah,\nAn parah ka sûr ka pharh ding;\nAnmah cu tlun zuang vâtepawl bangin ka dirthla hai ding;\nMipi-umkhawmnak ih thuphuan mi bangtukin\nAnmah cu nun ka sim hai ding.\n13 An hmakhua a pit a si, ziangahtile ka hnen ihsin an tlan!\nAn parah siatnak a um,\nZiangruangahtile keimah dokalhin an hél!\nAnmah tlen zo ding ka si ko nain,\nKeimah dokalhin thuphan an per thotho.\n14 An ihkhun parih an râk rero tikah,\nAn thinlung thawn ka hnenah an rak ṭap lo.\nThlairawl le sabitzu thar hrangah an tawngkhawmaw ih,\nKa hnen ihsin an tlânhlo;\n15 An bânpawl cu ka zirh in ka cakter ko nain,\nKeimah dokalhin thil ṭhalo khua an khâng thotho.\n16 An kir, Cungnungbik hnenah cun a si lo;\nAnmah cu thál rinum lo vek an si.\nAn lei ih camsiatnakpawl ruangah\nAn hotupawl cu ralnâm in an tlu ding.\nHimi cu Izip ram ah hnihsan an sinak a si ding.\n1 Na kâ ah tuupa ki thluah aw!\nA doral cu Jehovah inn dokalhin muvanlai bangin a ra ding,\nZiangruangahtile annih in ka thukham an rak pahbăl ih,\nKa dān dokalhin an rak hél.\n2 Ka Pathian, kannih Israel in kan lo thei, tiah ka hnenah a au ding.\n3 Israel in thil ṭha a rak hnáwng;\nAmah cu doral in a dawi ding.\n4 Annih in siangpahrangpawl an tungding, asinan keimah in si loin;\nHotupawl tla an ruat, asinan ka theihpi mi an si lo.\nSahcat an sinak dingah\nAnmai hrangah an sui le ngun in milempawl tla an tuah.\n5 Maw Samaria, na câwpa no cu hnawn a si!\nAnmah dokalhin ka thinhengnak a tho.\nZiang căn tiang so thianfaiaw thei loih an um ding?\n6 Ziangahtile Israel hnen ihsi cun hitin a si:\nKutthiam neipa in a tuah ih,\nPathian hnen ihsin a si lo.\nAsinan cuih Samaria câwno cu khuaidarh a si ding.\n7 Annih in thli an tuh ih,\nPhusîng an at.\nThlai kung in vui a nei lo;\nCumi cun rawl a suah dah lo ding.\nA suah pang a si khalle,\nKhawtluang mipawl in an eirál thluh ding.\n8 Israel cu dawlh a si;\nAtu ah anmah cu zohman ih duh lo mi bungbel bangin\nMiphunpawl lakah an um.\n9 Ziangahtile hramlak lāk mah lawng vâktawi bangin,\nAssiria hnenah an hung so.\nEfraim cun duhdawttupawl a hlâng.\n10 A si, miphunpawl lakah an hlâng ko nân,\nAnmah cu ka fĭnkhawm thluh hai ding;\nCule hotupawlih siangpahrang phurrit ruangah\nRiahsiat an thăwk ding.\n11 Efraim in sual hrangah biakṭheng tampi a tuah ruangah,\nCuih biakṭhengpawl cu amai hrangah a sual tuahnak hmun ah a cang.\n12 Ka dān sungah a hrangah thu thawngza tampi ka rak ngan,\nAsinan cupawl cu thil lamdangpi ah an ruat men.\n13 Ka hrangih raithawinak thilhlănpawl thuhla ah cun, sa an thawi ih an ei.\nAsinan Jehovah in cupawl cu a cohlang lo.\nAnih in an mawhsualnak a cîng ding ih, an sualpawl ruangah anmah cu dān a tat ding.\nIzip ram ah an kir leh ding.\n14 Ziangahtile Israel in amah Sersiamtu a rak hngilh ih,\nSiangpahrang innpawl a sak;\nJudah khal in kulhhnget nei khawpipawl a karhzaiter;\nAsinan a khawpipawl parah meisa ka thlah ding ih,\nMeisa cun a siangpahrang innpawl cu a kāng ding.\nIsrael-ih Sual Dāntatnak\n1 Maw Israel, miphunpawl aipuan bangin lungawiaipuangin um hlah,\nZiangahtile na Pathian dokalhin na hlawhhlâng a si.\nHruihhmun kip ah na hlawhhlannak man ngah na duh.\n2 Hruihhmun le sabit sawrnak khur cun\nAnmah a câwm lo ding ih,\nSabitzu thar in a beidawngter ding.\n3 Jehovah ram ah an cêng lo ding,\nAsinan Efraim cu Izip ram ah a kirsal ding,\nCule Assiria ram ah rawl thianglo a ei ding.\n4 Jehovah hnenah sabitzu thilhlănpawl an hlan lo ding ih,\nAn raithawinakpawl in amah a lunghmuiter lo ding.\nAn rawl cu lusûn rawl vek a si ding ih,\nA eitu hmuahhmuah an bawrhbang ṭheh ding.\nZiangahtile an rawl cu anmai nunnak hrang lawngah a si ding,\nAn rawl cu Jehovah inn ah a lut lo ding.\n5 Khiah cia mi ni ah le\nJehovah-ih puai ni ah ziang nan tuah ding?\n6 Ziangahtile zoh hnik, siatnak ruangah annih cu an feh ding.\nAsinan Izip ram in a fĭnkhawm hai ding ih,\nMemfis khua in a phum hai ding.\nAn hlawnthil ngunpawl cu hrampi in a khuh ding;\nAn puanthlampawl ah hling an ṭo ding.\n7 Dāntat ni a thleng zo;\nPhuba lâk ni a thleng zo.\nIsrael in cucu a thei!\nProfet cu mi-â a si,\nThlarau mi khal a mawlh,\nZiangruangahtile na mawhsualnak a nasatuk ih, na mi remlonak a nasatuk.\n8 Profet cu ka Pathian aiih Efraim ralvengtu a si;\nAsinan a zinpawl hmuahhmuah ah vâte tháng hlir a khat ih,\nA Pathian inn ah remawklonak a um.\n9 Gibeah san lai bangin\nHlohlaknak ah thûk zet an pil.\nAnih in an mawhsualnak cu a cîng ringring ding;\nAn sualpawl ruangah anmah dān a tat ding.\n10 Israel cu ramṭhing ih sabit rah vekin ka hmu;\nNan pupápawl cu theipi kung rah ṭum hmaisabik ih rah hmaisabik bangin ka hmu hai.\nAsinan Baal Peor an thleng ih, ningzakza ah an peaw;\nAn duhdawt mi vekin fihnungza-ah an cang.\n11 Efraim-ih ropitnak cu vâte bangin a zamhlo ding.\nFahrin, farai, faraitir ti a um nawn lo ding!\n12 An fāte an kilkhawi ṭhanglian ko nain,\nPakhat hman um lo ko lusûnin ka tuah hai ding.\nA si, anmah ka tlansan hai tikah hmakhawpihnak cu an parah a um ding!\n13 Efraim cu hmun nuam ah phunaw in, Ṭaiar bangin ka hmu,\nAsinan Efraim cun a fātepawl cu laithattu hnenah a hruai ding.\n14 Maw Jehovah, anmah cu ziang simaw pe hai aw.\nZiang na pe ding?\nFasiatnak sūl le\nHnawi car pe hai aw!\n15 An sualralnak hmuahhmuah cu Gilgal ah a si,\nZiangahtile cuih hmun ah anmah cu ka rak hua hai.\nAn thil ti mi a ṭhat lo ruangah\nAnmah cu ka inn ihsin ka dawisuak hai ding;\nKa duhdawt hai nawn lo ding.\nAn hotupawl hmuahhmuah tla mihél an si.\n16 Efraim cu vuakin a um,\nAn hram a ro;\nRah an rah lo ding.\nA si, fa an hrin a si khalle an sūl faduatpawl cu ka that ding.\n17 A thu an lun lo ruangah,\nKa Pathian in annih cu a hlăwnhlo hai ding.\nCule annih cu miphunpawl lakah an vâkvai ding.\nIsrael-ih Sualnak le Sáltannak\n1 Israel cu sabit hri nîm ciaiciai a si.\nAmai hrangah rah a suah.\nA rah a tamdān izirin,\nBiakṭhengpawl tla a karhter.\nA leiram a ṭhatdān izirin, a ṭhuamserhpawl tla a ceimawi.\n2 An thinlung a phir;\nAnmai mawh an phur ding.\nAnih in an biakṭhengpawl a ṭhiatbăl ding;\nAn ṭhuamserhpawl a tisiat ding.\n3 Annih in, «Siangpahrang kan nei lo,\nZiangahtile Jehovah kan ṭihzah lo.\nSiangpahrang lawngte cu, anih in teh ziang in tuahsak ding?» tiah an ti ding.\n4 Thu an rel menmen,\nSesămawknak santlailo in remawknak an tuah.\nAsinan tazacuaiawknak cu lóbua lakih tûr nei hrampi bangin a kho.\n5 Beth Aven ih câwno ruangah\nSamaria luahtupawl cun an ṭih ding.\nCâwno le a ropitnak tlunih aipuang ṭheu milaipawl in cuih câwno cu an ṭah ding,\nZiangruangahtile ropitnak in cuih câwno cu a tlansan.\n6 Siangpahrang Jareb ngunkhuai hrangih pek dingah\nCâwpa no cu Assiria ram ih thiar a si ding.\nEfraim cu ningzahnak in a kaibĕt ding ih,\nIsrael in amai thurawnpeknak a zahpi ding.\n7 Samaria cu a siangpahrang thawn tisiat a si ding,\nTidai parih funghreu vekin.\n8 Cuihtlunah Aven hmun sângpawl, Israel sual tuahnak hmun cu,\nTisiat an si ding.\nAn biakṭhengpawl parah hling le hram an ṭo ding.\nTlangpawl hnenah, «In khuh uh,» tiin le\nTlangmualpawl hnenah, «In nĕn uh,» tiah an ti ding.\n9 Maw Israel, Gibeah san lai ihsin na rak sual zo;\nCu tawkah annih cun an peh vivo.\nMidik lo pawl dokalhih ral doawknak in anmah cu Gibeah ah a man hai lo ding maw?\n10 Ka duh tikah nun ka sim hai ding.\nMawhsualnak thuahaw ruangih anmah ka ṭawn hai tikah\nMiphunpawl cu fĭnkhawm an si ding.\n11 Efraim cu fâng cīl duh săwizăwi cia câwla vek a si.\nAsinan a hngawng mawi parah kăwl ka bŭn ding.\nEfraim cu leilehnak ka dirter ding,\nJudah in hâl a sun ding;\nJakob in lei a let ding.\n12 Nanmai hrangah dingfelnak tuh uh.\nLainatduhdawtnak at uh;\nLei nan lehlonak leilung kha let uh,\nZiangahtile atu hi Jehovah hawl cān a si,\nA rat hlan le nan parih dingfelnak ruah a surter hlanah.\n13 Sualralnak lei nan let;\nMawhsualnak nan at.\nThuphan pernak rah nan rak ei,\nZiangruangahtile nangmai khawkhannak le na ral do thiam mi tampi na rak rinsan.\n14 Curuangah na mipi lakah authâwm a um ding ih,\nNa kulhhnget hmuahhmuah cu\nRal do ni ih Shalman in Beth Arbel a băl vek le\nNupinupawl le an fātepawl parh ṭheh ko a tuah vekin băl a si ding.\n15 Na sualralnak a natsattuk ruangah,\nMaw Bethel, cuvekin na parah tuah a si ding.\nKhawfingcah zawngah Israel siangpahrang cu thah a si ding.\nPathian in Israel a Duhdawt Vivo\n1 Nauhak a si laiah, Israel cu ka rak duhdawt,\nCule Izip ihsin ka fapa ka kosuak.\n2 Anmah aan kawh tam pauh le,\nAn hnen ihsin an fehhla deuhdeuh;\nBaal-pawl hnenah rai an thawi ih,\nMilimpawl hnenah rimhmui an ur.\n3 Efraim cu a bân ih kaiin fehdān ka zirh;\nAsinan anmah ka tidam ti an rak thei lo.\n4 Hri nemten ka dir hai,\nDuhdawtnak hri in,\nCule keimah cu an hngawng ihta hngawngkol lakthlaksaktu vekah ka cang.\nKa kûn ih anmah ka câwm hai.\n5 Anih cu Izip ram ah a kirsal lo ding;\nAsinan sual sir an duh lo ruangah,\nAssiria-mi cu an siangpahrang a si ding.\n6 Cule ralnâm cun a khawpipawl a hrut ding,\nAn kăwt tlângpawl a sattán ding ih,\nA eirál hai ding,\nAnmai thurawnpeknakpawl ruangah.\n7 Ka mipawl cu ka hnen ihsin tlanhlo an tum ṭelhṭelh.\nCungnungbik an ko nain,\nZohman in amah cu an khaisâng cuang lo.\n8 Efraim, ziangtin ka lo dungtun thei ding?\nZiangtin ka lo pesuak thei ding, Israel?\nAdmah khua bangin ziangtin ka lo tuah thei ding?\nZeboiim khua bangin ziangtin ka lo tuah thei ding?\nKa sungah ka thinlung lingletin a um;\nKa zawnruahnak cu cawkphur a si.\n9 Ka thinhengnak nasazet cu ka ṭuansuak lo ding;\nEfraim ka tisiatsal lo ding.\nZiangahtile kei cu minung ka si lo ih, Pathian ka si,\nNan lakih Mi Thianghlim ka si;\nCule thinlingnak thawn ka ra lo ding.\n10 Annih cun Jehovah dung an thlun ding.\nAnih cu kiosa bangin a hûk ding.\nA hûk tikah a fātepawl cu nitlaknak ihsin khūr phah rero in an ra ding;\n11 Vâte bangin Izip ihsin khūr phah rero in an ra ding,\nThuro bangin Assiria ram ihsin.\nCule anmai inn cio ah ka cêngter hai ding, Jehovah in a ti.\n11:2a an: Profetpawl an si men thei.\nEfraim Dokalhih Pathian Ngen Mi\n12 Efraim cun thuphan in i kulh ih,\nIsrael sungza cun bumnak in;\nAsinan Judah cu Pathian thawn an fehtlang thotho,\nMirinum Mi Thianghlim thawn.\n1 Efraim cu thli in a câwmaw ih,\nNisuahnak thli a dawi;\nNi tin thuphan le nunrawnnak a karhter.\nCuihtlunah Assiria-mipawl thawn thukham khal an tuah ih,\nHriak cu Izip ah laksawng hrangah phurh a si.\n2 Judah dokalhin Jehovah in mawhthluknak a keng ih,\nA zawh mi zin zulhin Jakob dān a tat ding;\nA thil ti mipawl zulhin a lehrūl ding.\n3 Sūl sungah a unaupaih kedil a kai ih,\nA pitlin tikah Pathian thawn an buanaw.\n4 A si, vancungmi thawn an buanaw ih a neh;\nA ṭap ih, a hnen ihsin duhsaknak a hawl.\nAmah cu Bethel ah a táwngngah ih,\nCu tawkah Pathian cun kan hnenah thu a sim,\n5 Ralkap rualpawlih Pathian Jehovah rori in.\nJehovah ti cu amah cīn ringring nak hmin a si.\n6 «Curuangah nang cu, na Pathian băwmnak thawngin ra kirsal aw;\nLainatduhdawtnak le diknak nunpi awla,\nNa Pathian hngak ringring aw.»\n7 A kut ih bumnak cuaithlainak kengtu aKanaan-mi palbĕt cu amai duh zawng a si.\n8 Cule Efraim in, «Thungaiten milian ah ka cangngah riai,\nKeimah hrangah neihnunnak ka hmungah zo;\nKa ṭuanbăngnak hmuahhmuah ah\nSual a si mi mawhsualnak zianghman an hmu lo ding,» tiah a ti.\n9 Asinan Izip ram ihsi thăwkin\nKeimah cu Jehovah na Pathian ka rak si;\nNa tuah ṭheu mi puai nipawl bangin,\nPuanthlam sungah ka lo cêngter leh ding.\n10 Profetpawl hmangin thu ka sim ih,\nLarnakpawl ka pungter;\nProfetpawl hmangin tahṭhimnak thupawl tla ka rak pe.\n11 Gilead ah mawhsualnak a um asile, cupawl cu zianghmanlo ah an cang tengteng ding.\nGilgal ah câwpapawl in rai an thawi,\nA si, an biakṭhengpawl cu ló sungih leileh khuar kapih lungpen vek an si.\n12 Jakob cu Siria ram ah a tlân;\nIsrael cun a nupi hrangah a ṭuan ih,\nNupi hrangah tuu a khāl.\n13 Profet hmangin Jehovah in Israel cu Izip ihsin a hruaisuak ih,\nProfet hmangin anih cu kilhim a si.\n14 Efraim in nasazetih thinheng ko amah cu a tuah;\nCuruangah a Bawipa in a thisen suah mawh a parah a tân ding,\nCule a hminsiatnak cu a Bawipa in a parah a thŭngrūlsal ding.\n12:7a Kanaan-mi: Kanaan-mi hi sumdâwng hnám an si ruangah mi hrekkhat in sumdâwng mi tiin an let.\nIsrael parih Dāntatnak Maksak\n1 Efraim a ṭawng tikah khŭrhnak a um,\nIsrael ram ah a khaisângaw;\nAsinan Baal ruangih mawhsualnak a neih tikah, anih cu a thi.\n2 Annih cu an sual deuhdeuh ih,\nAnmai hrangah burcawp milimpawl tla an tuah,\nThiam zetin ngun in milempawl an tuah.\nCupawl hmuahhmuah cu zungthiampawlih kutsuak an si.\n«Raithawitupawl in câwpa nopawl hnam hai seh,» tiin, hipawl thuhla ah an ti ṭheu.\n3 Curuangah annih cu zingpit sumzing le\nZing daifimtla zuprál men vek,\nHruihhmun ih fānghi pet vek le\nMeikhu suahnak ihsi meikhu vek an si ding.\n4 Keimah cu Izip ram ihsi thăwkin Jehovah na Pathian ka si ih,\nKeimah siarlo Pathian dang na thei ding a si lo;\nZiangahtile keimah siarlo Rundamtu an um lo.\n5 Leicâr maksak, ramṭhing ah ka rak lo kilkhawi.\n6 Tlimno an neih tikah an tlái;\nAn tlái ih, an thinlung a hngal;\nCuruangah kei in rak hngilh.\n7 Cun keimah cu an parah kiosa vek ka si ding;\nTlavâng bangin zin kapin anmah ka bawhthup ding;\n8 A fano laksak mi savâwm bangin, anmah ka bei hai ding;\nAn ṭâng ka băwtthlek ding,\nCule cu tawkah kiosa pinu bangin ka eirál hai ding.\nRamlak sahrangpawl in anmah cu an băwtthlek ding.\n9 Maw Israel, nangmah bawmtu in do hi na siatnak a si.\n10 Na khawpipawl hmuahhmuah ih lo runtu ding na siangpahrang cu khuiah so?\n«Siangpahrang le uktupawl in pe aw,» tiih an thu na rel mi thuṭhentupawl teh khuiah so?\n11 Ka thinhengin siangpahrang ka rak lo pe ih,\nKa thinlingin ka lo laksaksal.\n12 Efraim-ih mawhsualnak cu ṭāwnkhâwm a si;\nA sual cu a pengaw.\n13 Nunau fahrinnat a parah a thleng ding.\nAnih cu fapa fim lo a si,\nNausuah cān ah anih cu muangcâng ding a si si lo.\n14 Sheol thiltitheinak ihta annih cu ka tlen hai ding.\nThihnak ihsin ka tlen hai ding.\nMaw Thihnak, na nathrisia cu khuiah so!\nMaw Sheol, na mi hĕnnak cu khuiah so!\nZangfahnak cu ka mithmuhnak ihsin thuh a si ding.\n15 Anih cu a unaupawl lakah ṭhangso hmansehla,\nNisuahnak lam thlipi a ra ding ih,\nRamṭhing ihsin Jehovah-ih thlipi a ra ding,\nCule a tihna a kâng ding ih,\nA cirhti a car ding.\nAnih in hlawnthil khawlnak ihsin thil mankhung hmuahhmuah a răm ding.\n16 Samaria cu mawh neihter a si ding,\nZiangahtile a Pathian dokalhin a hél a si.\nRalnâm in an tlu ding,\nAn fahniangpawl cu leilung ah parh thluh ko hlăwn an si ding ih,\nAn nunau faraipawl cu raipăwp an si ding.\nNetabikah Israel Tundinsal a Si\n1 Maw Israel, Jehovah na Pathian hnenah kir aw,\nZiangahtile na mawhsualnak ruangah na rak bah;\n2 Thurel ding mi timlam awla,\nJehovah hnenah kir aw.\nA hnenah, «Kan hmur araithawinak kan lo hlăn theinak dingah,\nMawhsualnak hmuahhmuah lahlo awla,\nNgilnei zetin in cohlang aw.\n3 Assiria cun in runsuak lo ding,\nRángpawl parah kan to lo ding,\nKan kutsuak hnen khalah, ‹Kan pathian,› tiah kan ti nawn lo ding.\nZiangahtile pa nei lo pawl in na hnenah zahngainak an hmu,» tiah ti uh.\n4 An dungtawlhnak ka tidam ding,\nA lakin ka duhdawt hai ding,\nZiangahtile ka thinhengnak cu an hnen ihsin a pialhlo zo.\n5 Israel hnenah daifim vek ka si ding;\nAnih cu lily par bangin a mûm ding ih,\nLebanon thingkung bangin a hram a thla ding.\n6 A hngepawl an ṭhang ding;\nA mawinak cu olif thingkung vek a si ding,\nCule a rim hmuizia cu Lebanon thingkung vek a si ding.\n7 An kirsal ding ih, amai thlahlim ah an cêng ding;\nThlai bangin an ṭhang ding ih,\nSabit hri bangin an nîm ciaiciai ding.\nAn hminthannak cu Lebanon sabitzu vek a si ding.\n8 Maw Efraim, milempawl thawn ziang pehtlaihawknak ka neih nawn ding?\nKeimah cu amah sânglettu le kilhimtu ka si.\nKeimah cu a nîm ciaiciai mi mirang far thing vek ka si;\nNa rah cu keimah ah hmuh a si, tiin ti aw.\n9 Zo so mifim?\nAnih cun hi thilpawl hi theithiam seh.\nZo so khawruatthiam?\nAnih cun hi thilpawl hi thei seh.\nZiangahtile Jehovah lamzinpawl cu an dik;\nMidingfelpawl in cuih zinpawl cu an zawh,\nAsinan mihélpawl cu cuih zinpawl ah an bah.\n14:2a raithawinak: A ṭawng hrampi ah, «câwpa tûaipawl» tinak a si.


Ka Mitmu Rong I Thlengh Sak Aw - Chinland Today Media\nApril 28, 2010 1:35 am·0 comments\nZiangahtile zokhal amai’ nunnak hum a duhtu cun a nunnak a sung ding; asinan Keimah ruangah a nunnak a liamtu cun a nunnak a hum ngah ding. -Matthai 16:25\n– 1 Siangpahrang 3-5\n– Luka 20:1-26\nAmy Carmichael (1867-1951) cu minote a si vekin a mit-mu pawlmi (brown color) cu a mepian (blue color) ih thlengh sak dingin thla a cam rero nain Pathian in a thlengh sak lo ih a riah a siazet. Kum 20 a kim tikah Pathian in missionary ttuan dingin a ko. Hmun dangdang ih a ttuan hnu ah India ram a feh. Cutawk ah Pathian in amah a sersiam daan a ruat saal ih Pathian ih tumtahnak a thei ngah saal. A mit-mu mepian bang sehla cutawk ih Kala miphun pawl in an cohlang lo ding ti a thei. Amah cu India ram ah kum 55 sung Pathian hna a ttuan.\nAmy cu a mit pawl le mepian rong parah tthum aw in India rammi pawl in an rak cohlang a si maw si lo timi cu kan sim thei fukfi in kan thei baan lo. Asinan kan theih fiangmi cu, “in sersiamtu cu Pathian a si,” timi hi a si (Saam 100:3). Ziangkim ah Amah kan rinsan ahcun hlawhtlingzet in Amah kan rian thei ding.\nAmy cu missionary hnattuannak ziangvek a si tiah thu an sut tikah, “Missionary hnattuan cu pumpek awknak a si,” tiah a ti. Jesuh in, “Zokhal amai’ nunnak hum a duhtu cu a nunnak a sung ding; asinan keimah ruangah a nunnak a liamtu cun a nunnak a hum ngah ding,” tiah a ti (Matt. 16:25).\nHimi in pum a pemi Khristian taktak sinak a langfiangter. Kan hrangih Pathian lairel cu ziangkim lungkimzet ih cohlan thei hi a si. Tuni zumtu pawl, Bawipa Pathian cu cohlang in rian cio uhsi! – Anne Cetas\nThei fiang thei lo hman ning,\nLamzin i hmuhsakmi;\nNa duhnak thlun dingin,\nKa thlacamnak si hram seh. – Sherbert\nPathian hnen pum ap awk ih humhimnak hnakih\nhimnak hmun dang khui hmanah a um lo.\nPathian In Hril Seh


Kachin Nunau Pawngsual Tumtu Ralkap Cu Ralhrang Pawlin An Kai, Amah Kiltu Ralhrang 3 A Kap That Ih A Tlansuak – Meifar\nKachin Nunau Pawngsual Tumtu Ralkap Cu Ralhrang Pawlin An Kai, Amah Kiltu Ralhrang 3 A Kap That Ih A Tlansuak\nApril 13, 2022 admin Myanmar 0\nShan State, Kutkai khua ih um Kachin nunau kum 50 mi cu ralhrang pakhat in pawngsual a tum ih a vel ciamco, mi pawngsual tumtu ralhrang cu an pule pawlin an kai. An kil laiah meithal a la thei ih amah kiltu ralhrang pathum cu a kap that hnuah a tlanhlo.\nApril 12, 2022 zinglam nazi 9:00 hrawngah Kachin nunau cu a u tei hmuan ah hnaṭuan bawm dingin ava feh, asinan “Tuisun cu hna kan ṭuansal lo dng” an rak ti ruangah a tlungsal. Lamzin ah ralkap duty pakhat thawn an tongaw ih ralkap cu zukam nam a si.\nRalkap in a dung ihsin a tlung ih lamzin kap ah sualpi tum in a nam, a au ciamco ruangah ralkap in “Au aw hlah” tin a hngawng ah a rek ih a thong ciamco. Kachin nunau cu a tal ciamco ih a talsuak thei, a tlan ih ralkap in a dum vivo.\nAn inn hmai tiang a tlan thei, an inn hmaiah ralkap in a dum man ih leithanel lakah a namsal. Ralkap in a hmai le a lu ah a thong ciamco ih a sualpi tum, vengsung mipi pawlin an thawmvang an theih ruangah an va zoh ih ralkap in nunau a sualpi tum ti an thei ih an ṭhen.\nRalkap in a sualpi ngah lo ih a tlan, vengsung mipi pawlin an pule hnenah an sim thei ih ralkap cu an kai. An khua ah ralkap pawl hi umhmun khuar pekte an si. Kachin nunau cu hliamhma nasa zet a tuar ruangah siizung ah an tuamhlawm rero lai ih ralbawi pawlin zangnadawmnak ah tingkhat an pe.\nRalkap cu an kai, zanlam nazi 5:00 hrawngah a kut an tawnbetnak hridai cu an phelhsak. Meithal a la thei ih amah kiltu ralkap 4 cu a kap ciamco ih 3 cu a hmun ah an thi cih, cumi hnuah a tlanhlo ih an hawl rero lai. Hitin a tlansuah laitakah tuahmawh tong innsang le khua upa, ralbawi pawl tonkhawm awknak an rak nei ih remnak tuah dingin thu an rel rero laitak a si.\nMi pawngsual tumtu ralkap cu a tlansuak ruangah remnak khal an rel theisal lo ih an tlung thluh. Tualsung mi pakhat in, “Ralbawi le khua upa pawl thawn remnak tuah dingin thu kan rel rero laitak ah meithal awn vei 10 hrawng kan thei.\nZanlam nazi 5:00 hrawngah a si, khuasung mipi pawl khal an lau tuk. Ralhrang pawlin mi hringhronak ah meithal an kap si ding kan ti lawk, meithal awn a reh hnuah ralhrang pawlin “Khilam ah a tlan, a tlansuak. Ralkap pathum a kap that ih a tlan” tin lamzin ah an au ciamco ih an dum. Curuangah kan thurelmi thubuai khal hitin kan cawlhsan lawk, thubuai hi kan cinfel thei hrih lo ih kan tlung thluh. Ralkap tlansuak cu an hawl rero lai” a ti.\nNovember 12, 2021 khalah Kutkai Township, Pha Khet khua ah ralhrang pakhat in pitar kum 62 mi a pawngsual ih an nunphung daan vekin remnak an tuah. Kachin State, Numlang khua ih um nunau kum 52 mi cu July 14, 2021 ah ralhrang pathum in an pawngsual hnuah an that.\nBomb An Test-nak PDF Pakhat A Thi, A Nupi Cu CDM Tuah Tlawng Sayama A Si\nHnaṭuan Dingin A Feh Lamah A Hlo


Falam : Khukbil in Duhphorhnak neitu an um lai ah Bank rak dawrtu Mino khal an rak um | Falam Online Media\nRalkap cozah hnukthlak nakding hrang ih hmanfung ṭhazet pakhat a simi CDM cangvaihnak ah rampihuap cozah hnaṭuan tam zet an tel thok vivo ih a tel hrih lo pawl khal mipi lam in nasaten an nor zawk rero.\nFalam khalah CDM ih teltu cozah zung/siizung pumpihlum pakhat cu a um nan cozah zung tamsawn cu pangaiten an ong thotho lai.\nCuvek dinhmun kan si ruangah Falam mino hohanak in cozah zung hnaṭuan pawl CDM ah telthok dingin duhphorhnak an nei rero ih tuisun February 23 khalah CDM hrang hmainor in Falam, Economic Bank hmai ah duhphorhnak an nei.\n“Tuni khalle duhphorhnak hmun ih minung kan tam man hlan ah zunghnaṭuan ṭhenkhat cu zung an rak kai man thotho. Poi hi kan tituk rori ih ralkap uknak hi an duhsawn si pei maw titiang in kan ruat.”\n“Culaiah, zungkailo dingin le cozah zung pawl Dawr loding tiih ka au rero lai ah bank ih paisa suahtu an rak um lai. Tuini khal, tol pong zik ko au in duhphorhnak kan nei rero lai ah bank rak dawr tu an um. Mipakhat tla cu bank sung a lut zik te ah duhphorhnak neitu mipi pawl in ti hrim bet lai” tiah duhphorhnak ih teltu mino pakhat in FOM hnen ah a sim.\nRalkap uknak dodal in Falam ah duhphorhnak voi 10 luan an nei zo ih CDM hrang hmainor in Economic Bank hmai ih tohnoh Duhphorhnak voi 3 an nei zo a si.\n← Ralkap fanu Kum 17 nute in Duhphorhnak ih a tel nak san simfiang\nChinmi telin Malaysia ih um Kawlrammi mipum 1000 luan cu Kawlram ah kuat kir sal an si →


Pathian Ih Thlawsuahnak Siar Thiamtu Pacquiao - Chinland Today Media\nMarch 17, 2015 6:08 am·0 comments\nTufang leitlun ih Boxing leknak ih milar, WBO welterweight Champion, Philippine mi Manny Pacquiao cun, tufang ih a hlawhtlinnak hi amai cahnak si lo in, Pathian ih zangfahnak ihsin a comi thlawsuahnak a si tiin a sim. Pacquiao cun, “Zianghman a si lomi dinhmun ihsin dinhmun tha le hlawhtlinnak ih mi hruai theitu Pathian a um ti hi leitlumi mipi ih an theih ding ka duh a si. Cumi cu keimah ih nunnak rori khal ah a thlengmi a si. Kei cu zianghman lo dinhmun ih rak um ka si nan, Pathian ih thlawsuahnak ruangah tui ka dinhmun ka thleng thei a si. Pathian hnenah Leiba tumzet ka nei. Tu ih hlawhtlinnak ka ngahmi in petu hi Pathian a si ih, Amah hnen lawngah ziangkim ka hlan a si” tiin a sim.\nLeitlun ih kan ngahmi hlawhtlinnak, sumpai, damcahnak le ziangkim ka ngahmi pawl hi, kanmai cahnak le thilti theinak ihsin kan ngahmi ah kan rak ruat pang theu. Tuan thei ding ih damcahnak in petu, tuannak ding hmun in petu le khua in khansaktu hi Pathian lawng a si ti kan hngilh pang theu. Pathian ih thlawsuahnak siar thiamtu ih nunnak ah, Pathian hnenah ziangkim peksalnak nun a thlengsal theu. Pathian cu ziangkim tlun ih Pathian a sinak kan theihfiang ih, tui kan dinhmun in thlentu Pathian a sinak kan theifiang a si ahcun, kan neihmi ziangkim hi Pathian hnenah hlan siangnak thinlung kan nei thei ding.\nPathian hnen ihsin thlawsuahnak kan co ti kan theifiang ahcun, Amai hnenah lungawithu kan sim ringring thei ding. Pathian cu Thlarau lam kan tulmi, kumkhua nunnak in petu a si ( Efesa 2:1-10 ), kan hrang ih ziangkim in remruatsaktu a si ( Rom 8:28 ) ih, nitin thlawsuahnak in petu khal a si (2 Korin 9:8 ). Pathian in kan thlarau hrang kumkhua nunnak in pek tlun ah, nitin kan nunnak ih thlawsuahnak in pekmi pawl ruangah, Pathian cu thangthat lo in um a theih lo. Pathian hi kan hrang ziangkim in remruahsaktu asinak kan theihfiang lo ahcun kan nunnak ah lungawinak ngaingai a um thei lo ding. Curuangah, Manny Pacquiao ih a sim bangin, “Nitin kan nunnak ih thlawsuahnak in petu hi Pathian a si ruangah, A hnenah lungawi thu sim camcin uhsi”\n2 Korin 9:8 “Pathian cu nan tulmi hnak ih hlei in A lo pe theitu a si…”\nManny Paquiao An Ramah Sunglawi Zet In An Rak Hmuak\nManny Pacquiao Le Juan Manuel Marquez Thongaw Leh Mai Thei


Sagaing doawknak ah PDF mino 10 hnak ih mal lo Nunnak Liam - Falam Online Media\nSagaing doawknak ah PDF mino 10 hnak ih mal lo Nunnak Liam\nFebruary 17, 2022 February 17, 2022 admin\t0 Comments\nTuni, February 17, Sagaing ramṭhen, Khin-U peng, Kangyikone khua kiang doawknak ah PDF lam nunnak liam 12 hnak ih mal lo an um tiah theih a si.\n“Sun nazi 2 hrawngah Khin U-Ye U ziinpi le Kangyikone karlak mualpi ah SAC ralhraang le PDF ralkap an kapaw ih meithal ralthuam thlauawtuk ruangah le mipum zawngin PDF ralkap an mal ruangah PDF lam mithi 12 hnak ih mal lo an um” tiah khawmi hnen ihsin thuthang dongtu MFP cun a tarlang.\nBiakpawhnak remcanlo ruangah mithi um zat le an thuhla cipciar theih a si hrih lo nan doawknak ah tlawngkailai PDF mino an tam tiah MFP cun a tarlang.\nDoawknak ih nunnak liam pawl lak ah Shwebo phunsang tlawng kai lai Mg Zaw Hlaing Moe a telve tiah ရွှေဘိုတက္ကသိုလ် ဘူမိဗေဒ မိသားစု in thu an suah ve ih nunnak liam innsang rualin an riahsia thu le upatnak sangbik an pe thu, thusuahmi ah an ngan tel.\nDoawk thu thawn pehpar in atu ca kan ngan tiangah PDF lam in mipi theihternak an nei hrih lo nan, SAC ralhraang cun kut tuah meithal 25 telin hriamhrei dangdang le cerek ṭhenkhat an la ngah tiah thu an suah a si.\n← PM Hun Sen in Min Aung Hlaing cozah cu “Caw” thawn a tahṭhim\nRalhraang do phah in hriam tuar pawl tuamhlawmtu Dr pakhat nunnak liam →\nPDF in innteek ngaidamdilnak ca an tantami cu ralhraang pawl in an cawng ve\nNovember 1, 2021 November 1, 2021 Ni Hnem Sung 0\nMarch 15 ih Kalaymyo Thawnginn buainak thu relfiang\nMarch 16, 2022 March 16, 2022 admin 0\nKum 5 mi naute pawngsual thattu cu TNLA ralkap in Thih Daan Tat\nMarch 31, 2021 April 14, 2021 Ni Hnem Sung 0


A Fanu Thahsak A Sinan, Pathian Thatzia Relfiangtu – Times Of Chinland\nKum 20 mite Mollie Tibbetts cu taksa harhdamnak ah tiin park hmun nuam ah a tlankual rero . Cuti a tlankual reronak ah misual a tong fuh ih namte thawn dawh thah a si hnu ah a ruak hlonhlo men a si . Misual in Tibbetts a thahnak san hi ziangdang ciamco ruangah a si lo ih a taksa mawinak it ruangah sualpi a tum ,Tibbetts in a duh lo cu a that lawlaw a rak si.\nTibbetts cu a tikcu ah inn lam pan in kir ti a neih lo ruangah a Nu le Pa mangbang cun palik hnenah an sim thei . Palik pawl cun reizet Tibbetts ruak an hawl hnu karkhatnak ah an hmu ih namte hrimma tuar in a thih ti hmuhsuah a si .\nTibbetts dawt thattu ih zummi tlangval Rivera khal kaih a si hngal ih thuthennak innpi ah a thuhla relsak ding a si.\nTibbetts ruak an vuinak ah a Pa cun ,” Ka fanu hi ka hrang ahcun Hero rori a si . Misual kut ah a thi nan ,Pathian ah thusuhnak ka nei cuang lo ,Pathian in ka parih thilthleng hi a hmu theh ih a thei theh . Curuangah Pathian hnenah thusuhnak tuah ciamco hlah uh , Cu aiin biaktlak Pathian a si ruangah be sawn uhla a thil tuahmi pawl ruangah thangthat sawn uh ,” tiin mipi hmaiah thurelnak a nei .\nHi thilthleng hi a rei zo nan, leitlun zumtu tampi in Tibbets ih pa bangih zumnak hnget kan neih theinak dingah Christian Post ih a tarlang salmi a si.\nNa Todan Le Mizia


Ralthuam phurtu Russia Lawngpi an kap puak - Falam Online Media\nRalthuam phurtu Russia Lawngpi an kap puak\nRussia kut ah a um zo mi Ukraine ramsung, Berdyansk khua, Lawngcolhnak tikap ih Russia ralthuam phurtu Lawngpi cu Ukraine ralkap pawl in an siat sak thu an phuang ih a puak kaang lai video an thlah cih.\nUkraine nisuahnak thlanglam ih um Berdyansk khua cu Russia ralkap in Ukraine an luhcilh hnu, a ni 4 nakah an la mi a si ih Ukraine ramsung cangvainak ah an hmang ṭangkai zet.\nRussia Lawngpi an siat sak mi ah ziangvek thil pawl a um ti cu tarlang a si lo nan, kan dung zarh lam ah Russian state news agency TASS in 1,500 tonnes thilri phur theitu Russia ralthuam phur lawngpi cu Berdyansk lam pan in a pok tiah an phuang.\nRussia media ṭhenkhat ih tarlangmi Ralthuam phur Lawngpi\nRussia cozah TV thuthang thlahtu Zvezda khalin Tank 20 le raldo mawṭaw 40 phur theitu Russia Lawngpi cu Berdyansk lam pan in a pok suak tiah an rak phuang dah.\nUkraine ralkap in Russia Lawngpi an kap puak ah mithi ziangzat an um ti cu fiangfai in theih a si lo ih, Lawngpi a kaang thu le a kiang ih Lawng fate 2 a hngor ban thu, Ukraine media in an tarlang a si.\n← SAC Ralhraang in Zaykabar Museum neitu Khin Shwe le a fapa an kai nak san relfiang\nRussia cozah TV in Ralthuam phurtu an Lawngpi umnak hmun a pho lang pang →\nRalhraang tham ban lo dingih ret ṭhat mi $3 billion lenglo cu Mipi zem khawm tum\nFebruary 12, 2022 February 12, 2022 Ni Hnem Sung 0


A Nungmi Zumnak - Chinland Today Media\nFebruary 3, 2012 12:18 am·0 comments\nThla nan cam ih thil pakhatkhat nan dil tikah ka ngah zo ti’n zum uhla nan dilmi hmuahhmuah nan ngah ding.\n–\tMark 11:24\nBible Siar Ding: Matthai 17:14-21\nLeitlun caan tawite kan nunnak ah zumtu cu Pathian raalthuam famkim hruk dingah Bawipa in in duhsak (Efesa 6:11). Thlarau Thianghlim ih khat dingah le zaangfahnak le Amah theihnak sungah tthanglian ding in duhsak (2 Peter 3:18).\nAw, Pathian in kan hrangah ziangso in tuah sak ih zumtu kannih in teh Jesuh hmin in ziangso kan cohlan? Jesuh hmin a mankhung, Jesuh hmin huham a nei, ih Jesuh hmin in vanlam bomnak in coter ih Satan cu a ttemttawn. Paul in, “Amah in a ttawnttai ih a thi theimi kan pumas ruangpi hi a sunglawimi Amah ih ruangpi bangtuk ah a thlengh ding; cumi tuahsaknak dingah ziang hmuahhmuah Amah ih uknak hnuai ih ret theinak cahnak huham a neihmi kha a hmang ding a si,” a ti (Filipi 3:21). Kan Bawipa Jesuh Khrih hmin in nehnak in petu Pathian hnenah lungawithu sim uhsi!\nKanmah rundamnak dingah Jesuh in thinglamtah thihnak tiang a tuar (Hebru 12:2). Curuangh kan nun pumhlum in, “Pathian ih thu ka thlun ding” kan ti ding cu ziangtluk ih thil mawi so a si! Amah cu duh a nung! Amah cu a mawibik! A hnen ka pan hnu ah i hnonlai ka thei dah hrih lo; zianghman lo dinhmun ih i taansanlai khal ka thei hrih lo.\nAmah cu mangbangza Rundamtu, hnangam takih ben theihmi Rualpi ttha rin-um a si. Kan thilrit ziangvek khal Amah in in hlitsak in in hlonsak thluh thei.\nAmah cu ziangtik hmanih a cau thei dah lomi Runtu a si zia, ziangtiklai caan khal ih pan theih Rualpi ttha, Ziangtinkim a thei thluhtu, in bawm ih in ruunsuak theitu a si zia hi ruat hnik! Hiti vekih Rundamtu maksak kan neihmi Pa hnen ihsin kan duhmi le kan ttulsammi cu kan dil in kan ngah thei a si.\nPathian kan zumnak hi kan thinlung sungah rinhmainak nei hlah uhsi! Zumnak cu kan sunglam nun ah vanlam huham ih hnattuannak a si ih mit hmuh lo parih tthum awknak a si. Zumnak cu vanlam cangvaihnak a si ih Pathian sungih nun a si. Pathian cu A Fapa Jesuh ihsin kan sungah a cangvai ih mi menmen dinhmun ihsin mi thupizet ah in canter. “Ka mifel cu rinnak in a nung ding” (Ram 1:17). Pathian in kan zumnak huham in dawnkhamtu le in hnaihnoktu tlang pawl thawnter ding in duhsak.\nTlang vekih a langmi harsat buainak, thinnaunak kum reipi a lo kaihremtu pawl cu rinnak huham in tthawnter an si ding.


Nunau Fim - Chinland Today Media\nApril 22, 2016 12:34 am·0 comments\nNunau fim pakhat hi tlang le horkuam paltlang in khual a tlawng vivo ih tiva pakhat ah lungmankhung pakhat a sar ngah. A thaisun ah khualtlawng rilrawng pakhat a tong ih, a neih mi rawl hlawm ding in a zal a ong.\nCutikah khualtlawngpa cun a zal sungih lungmankhung cu a hmu ih amah pe ding ah a dil. Nunau fim cun tthuktthunawknak um riai lo in a pe mai. Khualtlawngpa cu a vantthatnak ruangih lungawi zet in a feh liam sal. Cui lungmankhung cu a dam sung daih pumcawmnak pe thei ding a si ti a thei.\nAsinan ni malte a rei hnu ah khualtlawngpa cu a ra kir sal ih, lungmankhung cu nunau fim hnenah a ra pek kir sal.Khualtlawngpa cun, “Thu pakhat ka ruat rero. Himi lungmankhung ih man neihzia ka thei ko. Asinan himi hnakih man nei tam sawn i pek thei beisei in ka ra lo peksalnak a si. Himi lungmankhung i pe thei ding ih lo tuahtu, nangmai’ sungih a um mi thil sawn kha i pe aw,” a ti. A cancan ahcun na neihsiah hlawnthilri si lo in, nangmai’ sungih a um mi kha midang in an ttulhai mi a si sawn ttheu.\nHram: Ngantu theih lo ih “A Wise Woman.”\nHriamhma Thawng Siar Damnak Sii\nZukneng Pinu Hruaitu Putar


AMAK TUK CANG HIH, PU NO THAN KAP LE SALAI LIAN LUAI – The Chinlung Post\n2020 Kum Rampi Hrilawknak Cu Nuam Dupdo Ding, Falam ah a nuam cuang ding, U-TAWNG PARTY maw VAPUAL PARTY? Myanmar mipi, ram le miphun khurkhua hmailam ruattu zate cun hrilawknak hi lungluh lo awk a tha lo.Kum 5 sung hrang hril ding kan si tikah MLA, MP le CAM hril fuh le fuh lo hin thil tamzet a danglamter hrimhrim ding a si.\nMyanmar huap, le Chin huap cu thuhran in reet hrih sehla pengkulh party ih hriltlin veve Falam peng Pii-ne Hludaw – 2nak ih zuam awtu ding Pu No Than Kap le Pu Lian Luai boruak hin lung a la cuang.An pahnih in hmințhatnak le hnațuan suahmi kutneh tamzet nei veve an si ih central lam ih lungkimpinak aum veve asile NLD le CNLD in BUAN aw ding an si.\nFalam peng hi 2010 ahkhan Tualțo Party an rak tling thluh ih, 2015 ah NLD an rak tling thluh lala, 2020 khal hi mipi auaw zoh tikah NLD lole CNLD pakhatkhat hi mipi in an dinpi ding a bang ko.CM tuan lai Pu Lian Luai in kum 5 tlukah Falam pengkulh ah kutneh ziangmawzat a nei man. Tahthimnak ah Surbung, Laiva tidawl, Webula khawte in khawpi ah khaiso, Falam khawpi vengthar thuhla tin sim ding aum.\nPu No Than Kap ih ram le miphun hrang tuahmipawl khal Saisa zat reel ding aum. Cozah lam asile kum 5 sung Sakain Chin Yiya Vuanci in le hramlakah hriamhrei kai in CNF President rak tuan dah a si ve.A tawizawng cun anmah le lamzin le tuannak ah thuanthu roling nei veve an si.\nNLD lam in pengkulh hriltlin candidates an tarlang hnu reilote ah CNLD lam in thawmvang an run nei ve cih ih Pu Lian Luai buan dingin Pu No Than Kap a man thu theih a si. Do or Die” rori a si ko ding, hihi kan Chin pacangtha veve BUAN awknak ding a si ih tual ah lei a khu vutvo ko ding.\nPu No Than Kap in BUAN aw dingih a suahhnawhnak hi Pu Lian Luai le an party khalin a tam maw mal cu an helhkampi ve meen thei.Zo a cak ding timi thubotcatnak cu zodang siloin MIPI ih kutah aum ko ding.UFC ah nuai aw dingih an reel le hminkhen cia thuhla phunphun ruangah an pelhsolh saal theu. Hih puai hi pelhsolhnak um loin fehtluang lan thei ding si bang sehla zo in nehnak a co sawn pei? Credit: FT


Covid 19 Vaccine Tlangzarh dingin Walmart company pi a cangvai thok | Falam Online Media\nLeitlun ih retailer tumbik pakhat a si mi Walmart company cun US ramsung ih Covid 19 vaccine hmansian a si veten tlangzarhnak nei thei lohli dingin timlamnak a nei thok.\n“American population zaṭek 90 hrawng cu Walmart company dawr pawl thawn peng 10 hlat huap sungih um an siih ramsung Covid 19 vaccine tlangzarh ding ah hin mi thupizet pakhat kan si.”\n“Ramhuap hmun tinkim ah tlangzarh ding a si tikah hmunhla ih Sii tlangzarh ding harsa deuh nak hmun pawl ah kan mah kan rak um. US ramsung ah hin Sii vai peeknak inn 5000 luan kan nei” tiah Walmart chief medical officer Dr. Tom Van Gilder in Yahoo finance hnen ah a sim ih “federal government ih thusuah vekin Sii dawt hmasading an timi pawl cu a sangsang ten kan dawt vivo ding” a ti.\nWalmart says it’s preparing its more than 5,000 pharmacies to receive Covid-19 vaccine doses, including adding freezers and dry ice https://t.co/VYT7zggj9k\nPfizer tuah mi Covid 19 vaccine cu US ramsung ah tlangzarh thok dingin The Food and Drug Administration ih federal advisory panel cun lungkimnak an nei zo ih tuhnu nihnih-thum ah FDA in hman a siang thlang ding tiah zumnak a um a si.\nWalmart cun cumi hrang timlamnak a nei thok ih Vaccine retnakding Vurro bur, Siidawtnak, Sii dawt pawl a voihnihnak dawt bet dingmi theihternak tvk pawl a tawlrel cia ṭhepṭhep tiah Yahoo Finance in a tarlang.\nCDC vaccine task force ih ṭuanvonei Dr. Anita Patel khalin Covid 19 vaccine tlangzarhnak thawn pehparmi simfiahnak a nei ih “FDA in hmansiannak a pe veten ramsung Siizung le Sii zemsuaknak inn pawl ah doses million 3 zik tlangzarh ding a si.”\n“Cumi hrang ah State ih ṭuanvonei le Covid 19 vaccine tlangzarh tuding an partner pawl an ralring zo maw, tlangzarh thei dinhmun an si ngai maw tivekpawl zohciangnak kan nei rero zo” tiah a ti.\nAs we are just days away from a safe & effective vaccine, every American should be comforted to know that @CDCgov works seamlessly with the private sector to distribute 80M vaccines a year & they’re well equipped to deliver a Coronavirus vaccine to states across the Country. pic.twitter.com/nnyssL9xYR\nFDA in US ramsung ah Pfizer tuah mi Covid 19 vaccine hmansiannak a pe veten ṭuanvoneitu pawl in tlangzarhnak an nei thok cih dingih Covid 19 raldotu Siizung ih hnaṭuan le kum Upa lam couu pek in Siidawtnak an nei cih ding a si.\nTu dinhmun ah US ramsung ah Covid 19 mina 15.7 million an um zo ih cumi ah minung 293K an thi zo a si.\n← President Vladimir Putin todingmi Vanzam sung ih Ceet thilri an fir\nKhuasung mi pahnih telin Falam ah Covid 19 mina Pathum an hmu bet →\nAmerican Center innpi kap tu kan kai ngah ti`n ralkap pawl in thuthannak nei


PDF (Kalay) “Ralkap Pawl Ih Bomb Puak Ruangah Ka Thi Zo Tin Ka Ruat Aw Nan Pathian Zarah Ka Nungdam” – Meifar\nSeptember 26, 2021 ah People’s Defence Force (Kalay) le CNDF pawl komaw in thuneihnak latu ralkap pawl an kap ciamco. Ralkap pawlin bomb le pukpi in an kap ciamco nan hmai an nor thei cuang lo ruangah dung an sip, an doawknak ah ralkap lam 3 an thi ih hliamtuar khal an tam zet. Mipi kilhimtu lam ah bomb puak hliamtuar 5 an um.\nPDF (Kalay) pasalṭha Thu Rain in “(Hallelujah) 3, ahmaisabik ah Pathian hmin ka thangṭhat. Ralkap pawl ih an kahmi bomb 2 cu ka kiangah veihnih a puak, bomb puak ruangah ka cal le kawng ah hliamhma ka tuar. Ka thi zo ah ka ruat aw nan Pathian ih kilvennak, humhimnak zarah tutiang ka nungdam lai.\nHliam kan tuar ruangah kan ṭih cuang lo, hmailam pan in ral kan do vivo ding. Ka hliamhma khal a ziaum zo, Pathian ih zangfahnak zarah PDF (Kalay) hliamtuar pawl khal thlaphang um dinhmun an si lo. Mipi nan zaten ka lo duhdawt. PDF (Kalay) Thu Rain Zin, 26-9-21. Sunday” tin a facebook cahmai ah a tarlang.\nThu Rain hi Kalamyo ramsung buai pekte ihsin mipi kilhim in arak cangvai rero zo. Dalan pawl ih an heknak ruangah an runinn cu an urkang sak. PDF (Kalay) mino in “Mizan (September 7, 2021) ah dalan pawl ih heknak ruangah kan inn cu ralkap pawlin an urkang.\nKa farnu le pawl ramdang ah hna an ṭuan ih an thlahlawh an khawl hnuah kan sak mi inn a si ruangah ka riahsia tuk, asinan dothlennak ah ka tel vivo ding. Ka nu le ka unu nan beidong hlah uh, nan thinhar ding ti cu ka thei ko.\nDothlennak kan neh hnuah ralkap pawl ih an ti siat mi inn ai ih ṭha sawn Pathian’n in pe ding ti ka zum, ka nu le ka unu rak zuam ṭento hrih uh. Bible sungih Job khal harsatnak a tuar hnuah Pathian in a let 7 in thlausuahnak a pesal a si kha, Pathian in a let 7 in thlausuahnak in pesal ding ti zumnak thawn thla rak cam uh.\nPathian in riahsiatnak lak ihsin lungawinak in pesal ding, sungralnak lak ihsin thlausuahnak in pesal ding. Dothlennak ah nehnak kan co zik thlang ih hnangamten kan umtlang theinak ding hrangah thla rak cam uh. Ka nu le ka u, ka lo duhdawt tuk” tin arak tarlang zo.


Donald Trump USA President 45 nak Ih Hminsinthar Tuahmi 7 - Chinland Today Media\nJanuary 23, 2017 11:47 pm·0 comments\n-Van Bawi Lian\nAmerican ih president 45 nak hrang Donald Trump an hrilnak ihsin leitlun santhuanthu ih thil thleng dah lo mi thil danglam zetzet a suah ter phah. Cumi lak ihsin US santhuanthu ih hminsin thar a tuah mi tamzet lak ihsih cuangmuar zet 7 pawl tarlang hnik sehla..\n1 – President Kum Upabik ~~~~~~~~~~~~~~~~~~~\nDonald Trump cun kan dungkum June 14 ah a kum 70 suahcam a lawm. A nih hi US santhuanthu ih kum upabik president tuantu a si. Amah sangtu hi Ronald Reagan a siih kum 69 mi siin 1981 ah president a rak tuan.\nUS president tuantu pawl hi an zate deuh thaw in an kum hi 55 kiangkap vualvel a si. Kum nautabik ih president tuan hminsin neitu cu Theodore Roosevelt a siih a nih hi kum 42 mi a si ah ni 322 sung, 1901 kum ih an ram president William McKinley an thah hnu ih tuantu a si.\n2 – Billionaire President Tuan Hmaisabik\nMr Trump hi US santhuanthu ih millian mangtara turu buru, billionaire president tuan hmaisabiktu a si. A sumpai neih zat an ngan dan hi a bang aw cio lo. Forbes thuthang ih an ngan dan ahcun $3.7bn tluk a si ding tiin an tiih billion 10 lenglo nei dingih an ruah mi pa a si.\nUS president hlawh khal ka la lo ding titu pa a siih, a rel danvek a si ahcun $1, 2 te lawng daan vekin lak a tum.\n3 – Cabinet Milian Bik (Akaihza veng tlangbawi)\nTrump ih a kaihzaveng tlangbawi, Cabinet minister pawl hmin a tarlang mi zoh tikah milian turu buru pawl lawnglawng an siih, America santhuanthu ih cabinet milianbik an hril kum a si.\n4 – Ramthukhel Ih Tontehnak Nei Malbik\nKum 60 sung, America santhuanthu ih President tuantu, ramthukhel ih tontehnak nei malbik le sinak zianghman neilo ih rampi presient tuan hmaisabik a si.\nAmah hlan ih president raktuan ramthukhel ih tontehnak nei malbik hi Dwight Eisenhower a si.\nAsinan anih cu 1953 kum president ih an rak hril hlan ah leitlun doawknak pahnih WW II ah Allied Force Supreme Commander a rak tuan dah zo.\n5 – White House Ih Rannung Vulh Malbik\nDonald Trump in rannung vulh mi zianghman a nei lo. Kan dung lai deuh ah uite vulh a tum tivek thawm a um ruri nan a vulh ngaingai lo.\nAhlan ih president rak tuan zotu zaten ran vulh mi an nei thluh. President pawl ih rannung kilkhawinak ih an hminsin dan ahcun rannung danglam zetzet pawl an vulh tluh.\n6 – Pursumnak Man Peklo Ding Duhlotu\nTrump hin US pursumnak le hnatuannak pawl hi China in in tisiattuk, curuangah kan ram ih an thiltuah mi le an kuat mi pawl hi tax 12% ka kuan ter ding tiin mipi sawmngiarnak a tuah laiah a rak au pi.\nCulawng siloin Canada, US le Mexcia ram pawl karlak ih, pakhat le pakhat thilzuar kuatnak lamih sumpai lakawk lo ding lungkimnak thu khal zohfelnak neih sal dingin a rak hringhro.\n7. Nupi Cungmuar\nMelania Trump hi English tong hmanglo president nupi, Slovenia ram ihsin White House ih um hmaisabik a siih taklawng ih zuk um hmaisabik khal a si. Ramleng ih suak white house ih um president nupi hmaisabik cu US President paruknak John Quincy Adams (1825-1829) ih Louisa Adam a si.\nMr Trump hin nupi pahnih a mak zo. Curuangah Melania hi president ih nupi pathumnak white house ih thleng hmaisabik a si lala. US santhuanthu ih nupi rak mak dahtu cu Ronald Reagan asiih a nupi, lemcangthiam nu hmeltha Jane Wyman a rak mak. Asinan a nih khal rampi hotu lu a si hlan ih a rak mak mi a si.\nMelania hin Slovenian, English, French, German, le Serbian pawl a tongthiam tluh ih FLOTUS (President nupi kawhnak – First Lady titla in an ko) lakih tong dangdang thiam tambik nu cuangmuar white house ih thleng hmaisabik a si.\n– BBC, Time, Foxnews\nMore from my siteObama In President Thupek dokalh Dingin Mipi a CawkbuaiUSA President Hlun A Dam LoTrump Ih Thucah Sim Lai Zohtu Nei TamObama Mangtha Hrih MaiA mak zetmi US President pawl thu tawiDonald Trump America President A Tlin Ahcun Miley Cyrus A Thawn A Tul


VOL. 1 SESSION 9 - Hre Mang\nVOL. 1 SESSION 9\nJESUH IN A DUNGTHLUNTU A KO\n(JESUS CALLS HIS DISCIPLES)\nKey: Jesuh in kan umnak hmun ih ta in hawlsuak ih a dung kan thlun vekin kan nun in thleng asi.\nJesuh in a dungthluntu pawl a ko. Amah in a hawl ih a dungthluntu dingah a hruai hai ih leitlun ah a rawngbawlnak mission hnatuan ah tel ve dingin a sawm. Tuini tiang Jesuh in cucu a tuah rero lai mi asi.\nHimi zirnak sungah nangmah le na group pawlin Jesuh in a dungthluntu pawl a kawhnak (John 1:43-51) ihsin nan zir ding, Jesuh leitlun a um lai ah a dungthluntu pawl a kawh vekin tuini khalah dungthluntu pawl a ko. Tuisan khalah Jesuh kawhnak aw kan san tikah nun thleng awknak kan nei asi. Nangmai nunah Jesuh in a lo kawhnak pawl na group hnenah simsawng ve aw. Jesuh dungthluntu dinhmun in nun thleng awknak nan tawntehmi pawl khat le khat sim aw ciar uh. Bible zirnak le group cangvaihnak nan tuah rualrual in Bible bungcang pekmi pawl thei fiang zet dingin zuam aw.\nAhmaisa ah Jesuh dungthluntu cu tawp ti um loin a thang rero mi, nun thleng awknak asi ih acuih nun thleng awknak lamzin ah midang bawm in Jesuh dungthluntu siter vivo dingin asi ti kan zir zo. Thlarau lam thansohnak cu Jesuh bang sinsin in thansoh nak asi ih cumi cu mahte lawng in kawhhran mibur lak tel loin than theih asilo. Midang nun zohthim, zohthim tlak nun mah in nunpi nak in khat le khat thansohnak ah sawmdawl awk tawnnak asi.\nJesuh in ziangtin a dungthluntu pawl a ko ti kan zoh hlanah a hnuailam thusuhnak sang aw:\nTuzarh hrang mahte tuah dingmi pawl ziang na rak tuah, ziang na bang?\nBible na siar phah in ziang na zir thar mi a um?\nThusut duhmi ziang na nei?\nTuzarh hrang zirnak pawl hi thlacam in Pathian thawn pehzawm awknak in thok aw. A hnuailam vek in thlacam na thok thei:\n· Jesuh leitlun mission hnatuannakah tel ve dingin siar tel na si ruangah Pathian thangthat in lungawithu sim aw.\n· Jesuh in a dungthluntu ah a lo ko, na tawntehmi parah lungawithu sim aw.\n· Jesuh dungthluntu ah kawhmi thu na zir rualrual in Pathian thuthuk theihtheinak Pathian hnenah van fimnak dil aw.\nAmerica ramah ralkap hrangah mithar an lak tikah Uncle Sam ih tongkam “KAN LO TUL” timi an hmang theu.\nNa nunnak ah mibur cangvaihnak ah phur zetin na tel dahmi a um maw, ziangtin?\nZaingthu pakhatkhat ruangah tumtah pakhatkhat hrangah mibur cangvaihnak ah tel dingin sawm awknak mi neh thei zet ziangvek na tawntehmi hmuh mi a um dah?\nJesuh cu leitlunah taksa in a um lai ah dungthluntu pawl a ko. Asinan leitlun ralkap pawl ralkap lakdan thawn cu a bang aw lo. Tuini khalah Jesuh in a dungthluntu ding pawl a ko rero lai asi.\nJesuh dungthluntu si dingin a hmaisa bik cu kanmah in Jesuh kawhnak aw kan sannak asi.\nJesuh leitlun rawngbawlnak ah a cancan cu tumhrim in dungthluntu pawl a kiangah a finkhawm theu. Cutin mihrekkhat pawl a ko ih a rawngbawlnak leitlun mission ah tel ve dingin a hruai hai.\nA hnuailam ah Jesuh in dungthluntu pahnih a kawhnak kan hmu thei.\nJohn 1:43-51.43A thaisun ah Jesuh cu Galilee feh a tum. Filip kha a hmu ih a hnenah, “I thlun aw,” tiah a ti. 44Filip cu Andru le Piter umnak Bethsaida khua mi a si. a si. 45Filip in Nathanael a tong ih a hnenah, “Moses in Daan cabu sungah a thuhla a nganmi le profet pawl khal in a thuhla an ngan mipa kha kan tong zo. Amah cu Josef fapa Jesuh, Nazareth khuami a si,” tiah a ti. 46Nathanael in, “Nazareth khua in thil ṭha a suak thei pei maw?” tiah a ti.Filip in, “Ra zohhnik awla!” tiah a ti.47Jesuh in Nathanael a rat kha a hmuh tikah, “Israel mi taktak hi zohhnik uh! A thinlung ah zianghman hrawhhrawlnak a um lo,” tiah a ti.48Nathanael in, “Ziangtin so i theih?” tiah a sut.Jesuh in, “Filip ih a lo kawh hlan theipi kung hnuai ih na to lai ah khan ka lo hmu zo,” tiah a ti.49Nathanael in, “Sayapa, nang cu Pathian Fapa na si! Israel Siangpahrang na si!” tiah a ti.50Jesuh in, “Theipi kung hnuai ih na to lai ka lo hmu, ka ti ruangah i zum a si maw? Hi hnakih thil maksak tampi na hmu lai ding!” tiah a ti. 51Cule an hnenah, “Thungai in ka lo sim: vancung khi a ong aw ding ih Milai Fapa parah hin Pathian ih vancungmi an ṭum le an kai kha nan hmu ding,” tiah a ti.\nA tlunih bungcang sungah Jesuh dungthluntu thu ziang in zirh?\nNathanael ziangtin Jesuh dungthluntu ah a cang, a dawtdawt in sim aw?\nDUNGTHLUNTU LE JESUH TAWN AWKNAK\nJesuh dungthluntu si dingah a hmaisa bik cu Jesuh thawn tawn awknak asi. Nulepa hnen ihsin Jesuh dungthluntu sinak ro co zohman an um lo. Kawhhran member sinak,kawhhran program ah taimak suahnak, biaknak lam zuamnak in Jesuh dungthluntu si a theih lo.\nAmah Jesuh thawn tawn awknak in nun thlengnak a suahter ih cutin a dungthluntu kan si theinak asi.\nJesuh thawn nan tawn awknak ihsin na nun ziangtin a thleng aw?\nJohn 1:43-52 sungah kan hmuh vekin Philip le Nathanael in Jesuh an tawndan, dungthluntu an can dan a bang aw lo. Nahtanael cun thukthun lawk zetin Philip a rak sang nan Jesuh thawn an tawn awk hnu ah Jesuh cu “Pathian Fapa na si” tiah a co hlang.\nBulpak pakhat ciar in Jesuh thawn kan tawn awkdan ah a bang awk theh thei lo, cutin khatin asi ding timi sim theih asilo. A thupi mi Jesuh dungthluntu pawl cun Jesuh kawhnak aw an sang ciar mi ah a bang awknak asi.\nRundamnak hrangah ziangvek a dawtdawt in na kalkan a tul timi an lo zirh dah?\nRundamnak na co ngah hnu ah ziangvek pawlin dung a thlun tiah an lo zirh dah?\nDUNGTHLUNTU PAWL CU JESUH IN AN NUN A THLENG MI AN SI.\nJesuh dungthluntu kan si thei nak cu Jesuh thawn tawn awknak in a kawhnak aw sannak asi. Philip le Nathanael khal cuvek in Jesuh dungthluntu an si theinak asi.\nPhilip nunnah kan zoh asile Jesuh thawn an tawn awk veten a nun a thleng aw ih amah in a congah mi cu midang in co ve dingin midang hnenah a simsin-evangelist ah coplehcilh in a cang tiah simtheih asi.\nNa theihsual pang lo ding a thupi: Jesuh thu midang hnenah simsin dingin thlarau pitling nun na neih hmaisak a tul lo. Mi hrek cu Jesuh thu midang hnenah simsawng dingin an ning a zak, an nun danglamnak langhngan zetin a lang ding an duh lo theu. Midang zumnak le tikcu hnaihnoktu si an duh lo theu.\nThudik cu hitin asi: kan nun danglamtertu nun thleng awknak tawntehmi kan neih tikah midang hnenah simsawng loin mahte umpi in thuh ding cu thilcang thei lo tluk asi. Thildang lam, nun thleng awknak, lungawinak thar kan tawn tikah milai mizia cun um thei loin midang simsin duhnak a nei ringring asi.\nNa duhdawtmi le ngaihvenmi midang hnenah Jesuh rundamnak thu simsin ding na ruah tikah ziangtin na thinlung a um?\nNathanael tla a hmaisa ahcun a ringhlel nan Jesuh hmaitawn in a tawn tikah Jesuh kawhnak aw a ngai ih a cohlang. Cuntin Jesuh dungthlun in Jesuh a biak tikah amizia cu hmakhat te ah a thleng aw lohli sawn asi. Cucu Nathanael ih nuncan ziaza thleng awknak hram thok asi. Philip le Nathanel cu Jesuh dung an thlunih a thihnak le a thawhsalnak tiang dungthluntu ah an cang lan ta. Kawhhran thuanthu ah nganmi vek asile an pahnih in Jesuh rundamnak Thuthangtha simnak ah thah tiang an tuar tiah theih asi.\nNa sunglam thlarau nun ziangvek ziangtin thleng awknak na tawng?\nTELVE IN TUAH AW\nJesuh thawn nan tawn awknak, na piantharnak thu ihsin midang hnenah Jesuh thu na sim thawk thei asi. Testimony mawi zetzet, thusim nal zet na si a tul lo. Nangmai hmuhtawnmi, na nun thleng awknak thu kha hmang in Jesuh thu midang hnenah rundamnak a tultu pawl hnenah na sim thei asi.\nA hnuailam ah Jesuh thawn nan tawn awknak, na piantharnak thu tawite nngan aw a sim dan ding practice aw. Cui hnu ah mi pakhatkhat hnenah simsin ding.\nA hmaisa bik Jesuh thawn nan tawn awknak thu ngan:\nZiangtin na nun a lo thleng?\nTHLACAM DIL DUHMI NGAN\n· Bible siar ding pawl siar aw\n· Pathian thawn bulpak can hmang aw\n· Nitin thlacam hngilh lo ten thlacam aw\n· Jesuh thawn bulpak tawn awknak pawl ca siar in na tawntehmi pawl ca in ngan khum aw\n-Tuzarh sungah na testimony zumlotu Jesuh nei hrih lo hnenah sim aw. Na tawntehmi pawl kha theih awlsam bik dingin sim zuam aw.\n-Nitin nunah Jesuh thawn tong aw in pawlkomnak neih zuam aw.\n-Mark 2:17 zoh lo in ngah dingin siar aw. Mark 2:17Cuih thu cu Jesuh in a thei ih, “Mi harhdam pawl in sibawi an hai lo; a na mi lawng in an hai a si. Miding pawl ko dingah ka ra lo, misual pawl ko dingah ka ra a si,” tiah a ti.\n-Jesuh thawn a hmaisabik nan tawn awknak ca sungah ngan khum aw. Jesuh dungthluntu si dingin na tumtah felnak thu ngan aw, ziangtin Jesuh in na nun a lo thleng nak pawl ngan aw.\nBIBLE SIAR DING\nA hnuailam Bible bungcang pawl nitin siar awla Thiang Thlarau in a lo zirh thar mi pawl ngan khum aw.\n1. MATHAI 5:1-16\n3. ROMAN 5:1-21\n4. ROMAN 12:1-21\n6. KOLOSIANS 3:1-17\n7. THUPUAN 21:1-27\nJohn 17 nakah Jesuh in thla a cammi pawl in zirh. Jesuh in a dungthluntu pawl hrangah thla a cam ih a thlacammi pawl cu nang le kei hrang khalah asi.\nA thlacam hmaisa cu:\nJohn 17:20-21, 20“Anmah hrang lawngah thla ka cam a si lo; an thusimmi a thei ih keimah i zumtu ding pawl hrang khalah thla ka cam. 21An zatein pakhat an si theinak dingah thla ka cam. Ka Pa, nangmah cu ka sungah na um ih kei khal na sungih ka um vekin annih khal kan sungah um ve hram haiseh. Nangmah in i thlah hi leilung in an zum theinak dingah annih cu pakhat ah cang hram haiseh.\nJesuh in kross parah na hrang thihnak a tuar hlanah na hrangah thla a lo camsak ti na theih tikah ziangtin na ruat?\nJesuh thlacamnak a pum in siar awla. Ziangmi bungcang in na thinlung a lo lak bik, ziangruangah?\nJesuh thlacamnak pawl siar nawn sal awla, rei lo te ciamciam in ruat awla, Pathian aw na theih mi, na thinlung sung muril ah a lo sim mi ziang a um, ngan aw?\nDUNGTHLUNTU PAWL CU JESUH THAWN BULPAK TAWN AWKNAK AN NEI\nJesuh leitlunah taksa in a um lai ah Philip le Nathanael lawng si lo, a dungthluntu pawl a ko mi kan hmu Matt. 10:2-4; Luke 8:1-3), Peter, James, John, Mathew le Mary Magdalene, Joana, Susanna, pawl tla a kawhnak kan hmu thei.\nJesuh cu taksa in leitlun ah a um nawn lo hnu khal Paul a kawhnak tla kan hmu thei.\nTirhthlah 9:1-6, 1Cuih caan hrawngah Saul cun Bawipa ih dungthlun pawl kha that dingah a hringhro rero. Puithiam saang hnenah a va feh ih, 2Damaskas khuaih sinakok inn uktu pawl in amah kha an rak theihnak dingah ca ken ding a va dil. A tumtahmi cu cutawkah Bawipa ih Lamzin a thluntu an um a sile nunau mipa tilo kai tahratin Jerusalem ih hruai ding kha a si.3Saul cu Damaskas khua a thlen zikah hmakhatte ah van ihsin tleunak in a kimvelin a run tlet. 4Saul cu a tlu ih, “Saul, Saul, ziangah so i hrem?” tiah aw pakhat a thei.5Saul in, “Bawipa, zoso na si?” tiah a sut.Cuih aw cun, “Na hrem reromi Jesuh ka si. 6Tho awla khawpi sungah va feh aw; na tuah ṭulmi kha an lo sim ding,” tiah a ti.\nSaul timi pa cu a leitlun nunah tumtah hngetkhoh thawn a rak nungmi, a hnatuan ah pumpe aw tuk mi a rak si ih Jesuh dungthluntu pawl siatsuah ding khopin pumpe aw mi a rak si. Asinan Jesuh in a ko, Jesuh thawn an tawn awk tikah Jesuh kawhnak aw a sang ih a hmin le a nun pumhlum a thleng aw asi. Paul ih thuanthu ihsin Jesuh dungthlun dingin sir awknak a tulzia in zirh asi.\nSir awknak ti tongkam na theih ve ten na thinlung sungah ziangvek a lang ih ziangtin na ruat?\nSir awknak timi cu thleng awknak, ruahnak thleng in lamzin thleng ti thawn khal a bang aw. Jesuh ih in kawh tikah kan sir awk ih kan nun thleng awk dingin in ko asi.\nMathai 4:17, Cuih tikcu ihsin Jesuh in, “Nan sual sir uh, ziangah tile vancung Uknak a nai zo,” tiah thusim hram a thok.\nMark 1:14-15, Johan kha thawngih an thlak hnuah Jesuh cu Galilee ah a feh ih Pathian ih Thuthang ṭha a sim. “Tikcu a kim zo ih Pathian Uknak a nai zo. Nan sualnak pawl sir uhla Thuthang ṭha cu zum uh,” tiah a ti.\nJesuh dungthlun dingin na timtuah tikah ziangvek sir awknak nun na nei?\nSir awknak cu Jesuh dungthluntu si dingin a lotheihlo in a tulmi asi. Voikhat sir awknak ah a cem lo ih nitin nunah sual ihsin zir aw, kirsal in Jesuh dung kan thlun ding mi asi.\nA tu ih na dinhmun ah na nun na cek awk sal tikah ziangvek zawn ah na sual na sir ih Jesuh dung na thlun a tul?\nNa nitin thlarau nun ah sir awknak lungput nei in sual ihsin kirsal ringring in Jesuh dungthluntu tha si thei dingin ziang na tuah a tul?\nDUNGTHLUNTU PAWL CU JESUH IN A THLENGMI AN SI\nPaul in Jesuh dungthlun dingin a thinlung thuthluknak a tuah mi cu Jesuh ih kawhnak aw a fiang awk nak in asi. A hlanah Jesuh dungthluntu pawl thattu dinhmun ihsin Jesuh dungthlun ah a cang. A nun thleng awk cu a hnuailam ih Paul cakuatmi ah a fiang zet.\n2 Korin 5:17, Zozo khal Khrih thawn an pehzom awk tikah cun mithar a si; a nun hlun cu a cem ih nun thar a thok zo.\nNangmai nun ah na nunhlun ziangvek pawl an hlo zo?\nJesuh na tawn hnu ah ziangvek nunthar na nunpi?\nNun thleng awknak in kan tawntehmi cu thiamcoternak asi. Jesuh thawn kan tawn awk tikah sual ngaidamnak kan co. Cutin Pathian hmaiah thiamco ter kan si.\nRoman 5:9-10, A thisen thawng in kannih cu Pathian thawn kan rem awk zo ruangah ziangtlukinso Pathian thinhengnak ihsin Amah in in runsuak sinsin ding! 10Hlanlaiah cun Pathian ih ral kan rak si, sikhalsehla atu cu a Fapa thihnak ruangah a rualpi ah in tuah zo. Pathian ih rualpi kan si zo ruangah Khrih ih nunnak in ziangtlukin so in runsuak sinsin ding.\nA hnuailam Bible bungcang pawl siar awla, thiamcoter na sinak thu na fiangmi pawl ngan aw:\nThiamcoternak cu Jesuh thawn tawn awk tikah a dungthlun dingin thutiam aw in nun thleng awknak in kan co mi asi. Asinan cuzat lawng asi hrih lo. Nitin ten kan nun in thleng, in tuaithar sal ih nikhat hnu nikhat amah bang sinsin dingin in thleng rero asi. Cutin catbangloin kan sungah Jesuh hna a tuan sunzawm rero mi cu thianternak (sanctification) tiah kawh asi.\n2 Korin. 3:18, Kannih tla cu kan zatein kan hmai puanih tuammi kan si nawn lo ruangah Bawipa ih sunlawinak hi thlalang bangin a langtertu kan si. Cuih sunlawinak cu Thlarau a si mi Bawipa hnen ihsin a rat ruangah kan nunnak hi sunglawi sinsin in le Amah bang sinsin in in thleng vivo a si.\nJesuh dungthluntu pakhat na sivekin cangbanglo in thlarau nun thleng awknak danglamnak na nei maw? Ziangvek cekci asi, sim aw.\nThuk sinsin thlarau nun thleng awknak nun na neih thei nak ding hrangah ziangvek pawl in a dal?